url: =Sialsawm leh Khuado hun ah Zomi te gamtatna thu pawlkhat\nAhun ihtel lohna banghang\nSial Sawm ahi a, Khuado ahi zong in Zogam ah ateng nawn lo te in paizia kitel nawnlo in kitel lua lo hi leh kilawm kasa hi. Bang hiam cih leh Sialsawm khuado, aci tawh, Khuado sialsawm aci tawh khangno teng ki gen zelzul lel hi hangh. Zogam om nawn lo tengnawn lo te in Lokho lo in nungta thei, Dawr te leh Companytuamtuam te, Factory te ah nun na khua man in Khai ci tuh hun , anlak hun ki theilo hipha ahihi.\nHih Sial sawm leh Khuado in Zomi puleh pahun lai a, nuntak zon na Lokho din mun tawh ki peemat mahmah cih ding ahihi.\nSial sawm i cihcih in bang ahiam?\nZomi te Zogam ah i ten kop liliai hun in khuazang bup biakna khat bek ah ki om hi. Dawi kibia ahihi. Tuaziak in beh kim, phung kim ah tulpi, siampi kinei kim tek ahih man in Siampi leh Tulpi te kipawl cing mahmah ahihi. Hih siampi teng an ne khawm ding hi leh Vok tuk 3 kicing' kikhom lo cih ding ahihi. Tua hih teh hih siam pi lianteng nekhom ding Sial gawh zong kul ahihi. Siampi 'tulpi ahon lom in kiom hun laitak ahihi.\nTualbawl nading Sial\nZomi pu leh pate hun tuma kumza val hun in Tualbiak, khuasiam kumkhat khatvei thoihna bawl uh ahihi. Tualbiak biakna, thoihna ah' ataktak inn khawi ganhing tawh kibialo kithoih lo in Zangsial tawh bia ding, thoihding athu ahihi. Tua ahih manin Zangsial beng ding in gamkuan uh hi. Zangsial sawm uh hi. Zangsial amat uh leh tua tawh Tualthoih ding agim lian pen ahihi.\nZang sial man lo Sangak peuh amat leh zong Sial sawm hun ahih leh Zangsial man mah bang in mualsuah uh hi. Ahih hang tualthoihna in kizang theilo ahihi. Zangsial man lo ahih man in inn khawi ganhing tung tu in inn khawi ganhing tawh akicih mawhteh tualbawlna'thoihna, in zang pan ahihi.\nAzenzen in zang sial manin hi leh Tual bawl na ah asin alungteng akisam teng leh tulpi siampi te nekhom ding teng lakhia in tual thoihna ah huan uh hi. Asa dang teng khuazang in hawmto uh hi.\nTua tualbawlna thualthoihna sa akinek hun, akinek ni khuazang bup siampibup in cisawh lo in kine ahihi. Buhsih , Taangsih tawh ki meh lohi.Satui leh satakbek kimeh in Zeh kitang ahihi. Tua Tualthoih ni in khuazang bup miksii thovai pan kipan, nahteh te vulsak lo, Loono kiakte sisak lo, leigil saklo,leigilsuahlo in Zeh tang ahihi.\nBanghang in zehtang uh hiam?\nTuhun ah upna in khauh mahmah ahihi. Tualbiak in khuasiam ahih man in lokho mite hausak thei upna, ankhingkikhomsakthei upna kipmahmah in nei uh ahihi. Tua tualbiak ni zeh tanman upna anuai abang nei uh hi.\n1. Akivawh khaici te hong poma in ganhing zusa,simhbeng ,thankik,miksi te leh loono( kiak namkim) in nawngkaisak lo ding upna nei uh hi. Tua man in tualbiak ni- in bangmah miksithovai,leigilsuah lo sisaklo ahihi.\n2. Akivawh khai ci in guahtui akisam zah lianbek angah ding lametna upna nei uh hi.\n3. Akivawh khaici te apoma leh apozawh teh hawktui in ataih lohnading upna nei uh ahihi.\n4. Akivawh khaici te avui lawk ataksa, agapcing ding lametna upna nei uh hi.\n5. Kum khat lo khawh kum 3 kikhom in hau thei uh hi. Zeh nikhat bekbek tan hoih man in miinza aizo, taangza aizo ding upna nei ahih man in zong aizo tak pi uh hi.\nNikhat zehtan na i aman phatna\n1. Khaici namkim kivawh te bangmah ganhing in susia lohi.\n2. Loono,kiak namkim te kihem khia thei ahih man in' lolai ah kiaktampi polo lel hi.\n3. Tua man in ankhungte atha nuam hi. Dawng mikmek hi. Adep aliah bang mah om se lo hi.\n4. Khat vei ansawl la ci in lociing zagolpi khat singsawl khiak ziau tawh an la thei uhhi.\n5. Sial sawm hun ah gamsial (zangsial) tawh athoih man in ankung agap avui hunteh , Vom, Zawng, Ngau,Ngal,Zusa, Zulei,Thetee, Gitta, Vaki, Va-ak cihte khuasiam in hem khia lel ahihi.\n6. Tuukhun sung lolai miinciim se lo hi.\nHun nununglam Sialsawm\nHun nunung lam ciang in Zomi bup biakna khat kihi nawn lo in Dawikiphiatta ahihi. Tua hun hong tun teh Tual thoihna ding Sial Sawm zo nawn lo ahihi. Vok bek tawh tual thoih hun tung hi Kua man zeh tang lo hi. Akung te ading biak tuamtuam pan akibang nikhat thunget cih te om lo hi. Zeh kipit ta hi. Anki zawng hi. Anki taw hi. Zomi te lo lai ah Zusa vasa te sin so hi, Gahing man kim in ankung susia in kizawng hi. Loopaa te leh sawlpaang te in na an kungte khum ciphi liah ciphi.\nAnkungte sawlpaang kawm ah zendikdek in agui agap picing zolo hi. lolai te miin ciim lel hi. Ankungte hawktui in nil siang kolh thei hi.\nSialsawm icih Lawm annek hilo\nKhua khat leh khua khat zat dan kibang lo ahih ziak in Sial sawm lawm anek aciki om hi. Nidang in Lawm annek acih pen atuam in omlai ahihi.\nKhua khat ah lo kikho kim tek ahih man in nungak tangtang val te lokhawh kilawm uh hi. Munkhat lokho azawh teh alawm te lo mundang khat lokho uh ahihi. Tua lokho lawm ta teng lokho kilawm te in tuuk tun teh hunkhat la khawm in amau kizawl ,kilawm ta teng Lawm annek khop acihihi.\nLawm anek khopna ah Tualthoih na om kilkel lo ahih man in Sialsawm leh Lawm annek akibang lo ahihi. Lawm annek na ah Zehtan cihzong omlo hi. Sangbeng mualsuah cih zong omlo hi. Tuhun teh lokho kilawm cih omlo Sialsawm Tualthoih zeh tan cih omlo ahih ziak in Khangthak te in lozong kikho lo in kikhua sa ahih ziak in Sialsawm lawm an neek kicih khawm kammal kigawmkhawm kha ahihi.\nKhuado izat dan atatak in Lungdam koh hun' nuih ziahziah hun, Lamziahziah hun Zomi te ading anuam penpen hun ahihi. Nidang in Khuado akibawl ciang in ni7 sung hunla ahihi.\nBanghang nisagihsung hun lathei;\nTualthoih, tualbiak hun ah athupha nget uh miim guilawk taangguilawk thupha Zu akhum thei pen in sa uh hi. Tua zu pen Saibel ci in Khuado hun teh Zucik mahmah alup pen ni7 teh peeng pan ahihi. Hih pen thukhat hipan ahihi.\nKhuado hun Meilah sat ni, Pansik ni, Khuai lak ni, Mualkuan ni, Khuai thak tan ni, Daihawh ni, Khek leh ni cih ni7 om ahihi.\nMeilah sat ni\nKhuado kipat ni hun teh khuado hunsung ah meiphual sat in lasa uh ahih man in meilah, taakkungciim tam pi kisam hi. Kaudeng ahih man in meikuang sa meilah det kul ahih man in Meilah tampi sat in kikhol ahihi.Anitak teh khaudeng, Kauhawl,kau nawt kipan pah ahihi.\nKhuado hunsung nekzihziah ding sakigo ahih mah in tuani pansik ni suak sak in sawmtung, sawm nuai , sawm lai cih bang asawmsawm in kipawl in sago ziahziah ni ahihi. Sawm tangvalte daak tum in sawmtung, Sawm lai Sawm nuai kidem bawl in Khuazang bup in Khuang, Zam, Daak ,Sialki ging khuagal pek dong ah kiza ziahziah ta hihi. Sa kiem ahih man in mui nam viauviau a, khuazang bup muikhu kizel to zingzeng hi.\nNitak teh tua ni a akigo , akilup zu te khawlh in sathau tata kampidim let in ki bak pah phiauphiau ahihi.Saki bak pen it penpen atheih loh kikal kikhum khiankhian in sathau bekbek kampi dim kibak benban ahihi.\nMaikum ah hauding maw? zawng ding? Khuai tungah aisana kinei ahihi. Tangval teng leh siampi teng in khuai vala uh hi. Khuai pen Tunhpi khuai, Ngalthen khuai, Ngaltun khuai, Tunh pi laikang, Zanta khuai hih te kitamzat penpen ahihi.\nKhuai akilak hun in khuai te ataktak in ki thatlo in kihawl khia bek a, ano deihzah akingah teh kitai zaw ahihi cihi. Khuai lak pen kizekai thei ahihziak in nikhat aseh uh ahihi. Khuai lak olte tunimah mual khuan pah uh ahihi.\nKhuaila te in innciah pih masa lo hi. Khuamual ah mual kuan pih hi. Khua mual atun ciang in Taangthau sam hi. (Taangthau, sakap na thau hilo) Tangpi tangta te kihau hi kithau hi. Miinkung taangkung te guipha hi, taksa hi, thau hi.) cihna ahihi.\nTaang thau e, Taang vom tangthau e, Taangsan taangthau e..... ka pialsak awng lai e.. kapialkhang awng lai ee... kamiim bem awng lai e... Kataang bem awng lai e..... Ka miim bem ah hong tum aw, kataangbem ah hongtum aw..Natun nagei hi e Naban nangei hi e. cih siampi khuai buktawi pan awng ahihi.\nKhuai la te mual ah an kipuak hi mual ah an nekhawm uh hi. Mual ah lamkhawm hi. La asak ma un phit mutsa in mual lam uh hi.Phit tum te mai ah khuai kilam pih viauviau ahihi.\nLasa kipat ding in Khua mualpi la samasa uh hi. Lamkawila, Khailiangla, Lokuan dainawk la, lohunla, Thanghola, Tuibunghla, Liahel la,Tuak khial la, Ngaihno bekbek la, Vaiciah la , Lamkawila, Tual omp lakaih la ( siampi tengbek saktheih) Tual omp latawina la, cih te sa uh ahihi. Hih khuado hun akisa la te adang zola sak te tawh awng kibang lo hi.\nLia hel la sak pak ni\n(a) Liaka hel aw, Liakahel aw e' sesum lo a, lia kahel aw e..\n(b) Sesum lo a, Lia kahel aw e, Sesum nei te' lianu'n ngai hi e... cih te kisa ahihi.\nKhuai thaak tan ni\nHih khuai thaak taan ni in khuai om zia maikum ah khua lal ding ahau ding khua i nisuah na lam , nitum na lam , khua lu lam khau tawlam om zia lungnuam tak ahau ding ki lam en tek ahihi.\nDai Hawh ni\nDai hawh ni in sisa pi leh pu te lutang koih na ahan ah misi lu teng kaikhawm in sathau zut in ankhuang luina bawl ahi. Hih thu tampi kizom tom lai ahihi. Tomgen inhi leng Thangho in Lian do han ah pai in akah kawmkawm in lasak hi.\n(a) Dona lingling Donalingling gual in kumkhua do nalingling..\n(b) Gual in kumkhua do na lingling Dohan ah nau bang vakap tang e..\nKhek leh ni\nHih khek leh ni in khuado hunsunga, innbuan inn niin teng kiphiat siang, Zu lupna zubel te buah siang, pho keu ni cih in ki tom lak thei pen ding ahihi. Um leh bel kizang kikawm teng anei te kiang tekah kipia kik ni kiap kik ni ahihi.\nTu hun ciang Khuado\nTuhunciang khuado cih anlak zawh hun cih gampua ah om theilo ahih hang in anop cipenpen anuam penpen in ngeina kip nei ngeina la te thu te kihilh kimop ni Khangte tungah akipsemsem a, kipat tah ni Zomi te khuado nithupi sak semsem ni ahih ding han ciam huai mahmah ahihi.\nSial Sawm Leh Khuado\nSialsawm hun in Thupha nget ni , thupha nget hun Zomi te ading atuamvilvel hun, Khuado hun in Lungkoh ni kipaak ni anuam penpen hun . Ngeina thu ngeina la te kihilh kimop hun leni te ahihi. Hih sialsawm khuado pen ani kibang kimlo ahih mahbang in khuakhat leh khuakhat tatdan lasakdan them tek kilamdang ahihi. Hih thu atamzaw Kakhua uh ah tualphuisam nunung penpen Pu Nengzathang Naulak (kum78) 1997 sikhin tung pan hongngen te zong kihel ahihi.


timestamp: atn

url: =Thupiang khat tunga Minam lian nihte muhzia le gamtatzia ~ Lian Tuang :: ZOMI DAILY\nposted on 6 July 2019 at 10:28 am Lomkholna: Article, Liantuang\n1) India gam, Pakistan gam le Bangladesh gamte panin kumpi thuneite le mipite Myanma gam a zin ciangin Yangon khuapi laizangah pel loin a pai hamtangna mun thupi khat om hi. Shwe Dagon tattung gei a om Muslim biakinn khat ahi hi. Biakna a kibat loh hangin tua lai mun ah zahtakna pia in thungen tangtang uhi.\nA taktakin tua mun pen biakinn dingin a kigel hi masa loin Indiate kumpi Bahadur Shah Zafar (kumpi nunung pen) le a innkuanpihte kivui na han ahi hi. England kumpi khut sungah India gam a kiat khit 1858 kum in kumpipa le a innkuanpih teng banah a nasem pawlkhatte Yangon ah kipuaksuk hi. A gam le a mite tawh a kizop theihloh nadingin thong a kikia sak ahi hi.\nKumpi pa pen mipil le laphuah siam laigelh siam in a minthang mahmah khat zong ahi hi. Yangon a tun ciangin zong a gam a lei a mite ngai lua in la phuakphuak lai hi. 1862 kum in si a, a sih dongin a gam le leitang mu khakik nawnlo hi.\nKumpi pa a sih ciangin England kumpi in india gam sung a buai ding patau ahih manin kuama theih kholloh in vui sim hi. Tua banin mipite in kumpi pa tel khial in a muhdah theih nadingin kumpi pa thanemna bekbek gengen uhi. Ama thute a hoihlo lam in gelhgelh uhi. A gitlohna a ngongtatnate gengen uh hi. India mipite in zong tawlkhat sung telkhial in mangngilh pian uhi.\nAhi zongin mipite picing semsem in a kumpi pa uh telsiam kikik uhi. Zahtak in khasiat semsem zawsop uhi. A sawtsawt ciangin kumpi mawkmawk bang hi loin mi siangtho khat bangin ngaihsun zaw uh a, ama kivuina munah biakinn lam in biakpiakna phual in nei uhi. Tua lai munah biakna deidan loin India mite in thungen in zahtakna pia in paipai uhi.\nKumpi pa hun lai in India in a lelh England gam pen leitungah galhat pen le a pil pente ahih manin a hi ding mah hi. Ama thanemna le siamlohna hang hi khin lo hi ci in sang siam lel uhi. leitung khuahun kikhelna lianpi khat a nawkkha hi ci lel uhi.\n2) A tunga tawh kibang lian in 1885 kum in Kawlte in zong England gal lel uhi. Mandalay kumpi innpi sung panin Kumpi Thibaw Min man uhi. Tua kum mah in India gam Bombay khuapi tawh a kigamla lualo Ratnagiri kici tuipi gei khuano khat ah huang golpi khat sungah kemcip uh hi. Nasem le amah zuite khempeuh tawh a om khop theihna dingun inn golpi khat lam sak uhi.\nA zi a ta le a nasem tampi banah ulian tampi in zui hi. A gam a lei ngai in a lunglen luat hun ciangin kawlgam panin lam siam, lasa siam le a mite a hawh theihna dingin thuneite kiang ngen zel a, ama lungkim bangin kivaihawm sak zel hi.\nAma nungah kawl mipite a kisatsuah gawp lohna dingin England thuneite in kumpi Thibaw’ thanemna le gitlohna bekbek gengen uh hi. A ginalo le a gilo mahmah kumpi pa khut sung panin England kumpi in kawlte honkhia hi cih dan bekbek in gen uhi. Kawlte in England kumpi tungah lungdam a koh huai liangin gengen gelhgelh uhi. Tua mah bangin tu ni dongin kawlte in kumpi nunung pen Thibaw pen ngai thei khollo suak uh hi. Ama siamlohna hangin kumpi gam kikhahsuah in gambup in mi sal a kisuak ahi hi ci lel uhi.\nKumpi Thibaw a khan kum 57 ( 1916 kum ) in a thongkiatna innpi sung pan lungleng khuangai sa in si hi. A thongkiatna khua mah ah kivui hi. Kumpi pa sihna hangin kawl gamah buai na a om ding patau ahih manin thuneite in a kilanglo takin vui uhi. Ahi zongin Kawlte in kumpi pa phawk nawnlo lel uh a, ama sihna hangin zong kuama dah in thangpai se lo uhi.\n1916 kum a kipan tu ni ciang dong kumpi Thibaw han ah kumpi hihna tawh U Thein Sein (2012 kum) in khat vei dai hawh in, 2016 kum ciangin U Myint Swe (Vice president) makai in kum 100 phawkna hun khat bawl in pai ngei bek hi. Tua simloh gambup huam thuneite kuamah hawh manlo hi. Mimal mahmah in zong tangthu kan le laigelh siam pawl khat simloh kuamah hawh ngeilo hi.\nDai kihah ngeilo ahih manin singkung lopa in po nelh mangta hi. A kim a kiangah inn dim ta a, a gei a te in huang kekkek ahih manin a han zong mang dekdek ta hi kici hi.\nTua hi a, Hih tangthu nihte i et kak ciangin Kawlte le Vaite in a sin khak thu kibang linlian ahih hangin tua thupiangte tunga a muhzia le a gamtat kikzia uh kibang hetlo vet se hi.\nEite sangin nuntakzia tualsang zaw hih minam lian nihte thupomzia le gamtatzia tungtawnin I ngaihsut ding thu khat teitei om hamtang ding hi cih lametna lianpi tawh hih lai a gelh i hi hi. Lian Tuang\nPrevious: US Kentucky pan Pa Pau Suan Lian Kap (Anlun, kum 49) in hongnusia\nNext: ZAM Thupuak :: 07 Jul 2019 (Gamteelna lamtawh kisai thute)


url: =LESSON 13 | JUNE 20 -26 PASIAN KAMMAL TAWH NUNGTA ~ MUC\nLESSON 13 | JUNE 20 -26 PASIAN KAMMAL TAWH NUNGTA\nAdmin 9:42:00 PM Articles, Sabbath School Lesson\nLESSON 13 JUNE 20 -26\nTU KAAL SUNG SIM DING: Phil.2:12- 16; Lk. 4:4,8, 10- 12; Late 37: 7;46: 10; 62: 1, 2,5;Kol. 3: 16.\nKAMNGAH: “Nomau kikhem tawmin thu zak bek tawh maisak kei unla, na zak bangun zui-in semzaw un.” James 1: 22.\nLai Siangtho thu nungta nuntakpih kei lehang, bang zahin Lai Siangtho thuthuk i kantel- a a khiatna i thei zongi, tua in a mawkna suak hi. Sangkah pil sinna-ah zong zakna, muhna bek in kicing lo a, sepkhiat a kul mah bangin, thu zuihna ah zong i theih thute nuntakpih ding kisam hi. Tua bangin Pasian hong thupiak bangin i nuntak ciangin vantung thupha kongkhak hong kihong ding hi, tua hi keileh vantung thupha i ngah kei ding hi. Vantung thupha in nunzia hong kikhelsakin, theihna leh theihtelna hong khangsak hi. Pasian Kammal tawh nuntak nopna lungsim i neih keileh i sin Lai Siangtho thute a nuntakpih nuam lo hi pah a, khantohna om thei lo hi. I teci-panna in muibun zo lo ding hi.Bang hang hiam cihleh i gen bangin i gamtat in zui lo hi.\nPasian Kammal tawh a nungta mi in vantung pilna thu hi taleh vantung hehpihna sungah a khangto mi hi-in, mite adingin etteh thamcing nunzia a lak i hi ding hi. Jesuh Khrih simloh tua bangin i etteh ding mi dang kuamah om lo hi. Amah in i zuih ding lampi hong pia khin hi. Amah in Pasian deih nunzia tawh hong nungta hi.\nPasian Kammal tawh nungta cih a khiatna leh Lai Siangtho thuneihna nuai-ah nuntakna cih thute i kikum ding hi.\nA NUNGTA PASIAN KAMMAL LEH KHA SIANGTHO\nThungetna leh lampi mantak tawh Lai Siangtho sim-a kantel ding thupi mahmah hi. Tua zah khat mahin Lai Siangtho i theih na bangin nuntakpih ding thupi zaw semsem hi. Lai Siangtho thuthuk tuamtuam theih ding kisam, thupi mah hi. Ahi zongin i ngimna bulpi in thutheih nading bek hi lo-in, Pasian Kammal in i nuntakna khempeuh hong makaih-in, i nuntak zia khempeuh, i ngaihsutna khempeuh a hong puahphat ding deihna lianpi pen hi zaw hi. Thuman thutak tawh nuntak ding lunggulhna in Lai Siangtho thuman ukna nuai-ah a nungta mi in, Ama kammal kimakaihsak dingin Topa mai-ah kiniamkhiat leh Ama tungah ki-ap mi ah hi. Tua bangin a nungta dingin hamsatna tuamtuam nawktan ding kisam hi. Bang hang hiam cihleh i lungsim ngaihsutna leh i nuntakna kua in hong uk ding hiam cih galdo den mite i hi hi. A tawpkhakna-ah lampi nih bek om hi.\nPhil. 2: 12-16 sim in. I nunzia ding bang hong hilh hiam?\nPasian in Kha Siangtho tungtawnin i sungah na hong sem hi. Kha Siangtho bekmah in vantung pilna leh Lai Siangtho theihtelna hong guan hi. Mimawh mi ihih manin Pasian thuman tawh kituak lo, silesa deihna zui-in i gamta kha zel hi (Eph. 4: 17, 18; Rom. 1:25). Kha Siangtho lo-in Pasian Kammal itna, lametna, kha muanna i nei zo kei hi. Kha Siangtho tungtawnin nunzia hoih i guanin, Topa a lungkimsak dingin i nunna hong makaih hi (Phil. 2: 13, 17).\nKha Siangtho in thuman hong hilhsia hi-in, Lai Siangtho theihtelna leh thuman thutak ah hong makaih hi. Kha Siangtho in Topa Kammal sungah nopsakna hong guan hi. Kha Siangtho in thuman thutak-ah i lungsim hong makaih-in, tua thuman thute a hong thak muhsak hi. Tua bang ciangin i nuntakna in cihtakna leh itna tawh Pasian thupiakte nuntakpihna tawh kidim ding hi. Kha Siangtho huhna lo-in kuamah in Lai Siangtho a telthei kei ding hi. Ahi zongin kiniamkhiatna, Pasian hong huh ding utna lungsim tawh Pasian Kammal i sim ciangin thuman teci a hong hilh dingin i kimkotah vantungte in hong cing uh hi.” Ellen G. White, 1SM., 411. Tua hileh Pasian thu tawh kisai Pasian thu tawh kituakin a khiatna i pulaak thei ding hi (1Kor. 2: 13, 14). Zingsang khat khit zingsang khat lungdam kipakna tawh Pasian Kammal i zui thei ding hi.\nPhil. 2: 16 “Nuntakna thute lenkip in.” Hih in bang a khiatna hi ding hiam? Koi bangin i lenkip hiam? Thuhilhkikna 4:4 in zong tua bang thu pulaak hiam? Hih munah mihing masuan in bang hi ding hiam?\nJESUH TUNG PAN THUSINNA\nJesuh khekhap zuih ding sangin a hoih zaw, a thupi zaw om lo hi. Amah in Lai Siangtho theihtel-in Pasian Kammal a kigelh bangin nungta hi.\nLk. 4:4, 8, 10-12 sim in. Koi bangin Jesuh in Satan zia-etna a zawh nadingin Lai Siangtho do hiam? Thu upna leh zia-etna i tuah ciangin bangci bangin Lai Siangtho in i siksan muanhuai pen hi hiam?\nJesuh in Lai Siangtho theician hi. Pasian Kammal tawh nungta hi; a lungsim-in ciapteh hi. A thuhilhna-ah Lai Siangtho mah siksan-in thu hilh hi. Lai Siangtho sim tawntung-in Pasian tawh tatsat lo kizopna nei ahih manin tua bangin nungta ahi hi. Lai Siangtho thei lo hileh Dawi mangpa in olno takin khemzo ding hi. Satan in Ama ngimna khat a sep nadingin Lai Siangtho mah siksan-in hong khem hi. Satan bangin Lai Siangtho siksan ziau in kicing lo hi. A khiatna leh bang deihna nei hiam cihte i theih ding zong kisam hi. Tua bang ciang bekin Satan hong do-nate i zo thei ding hi.\nJesuh in a nungzuite thu a hilh ciangin amaute lungsim a honsak nadingin “Lai Siangtho sungah kigelh hi” cih siksanin thuhilh hi (Lk. 24: 45, 46; Matt. 11:10; Jn. 6:45). Lai Siangtho i simna mun mun theihtel ding kisam hi. “Thukham sungah bang kigelh hiam” “Bangci sim na hi uh hiam” (Lk. 10:26) cihte in Lai Siangtho hong hilh bangin nungta-a, Lai Siangtho mah tawh i nunzia kisittel ding, Jesuh in hong hilh hi.\nJn. 7: 38 gen bangin Jesuh, Pasian Kammal in, mihingin hong piang hi. Hih in, Jesuh in a thuhilhnate khempeuh Lai Siangtho mah siksanin thuhilh hi, cih hong hilh hi. Jesuh in a hong pai ding Messiah hi, cih thu zong Lai Siangtho tungtawnin i thei hi. Lai Siangtho in Jesuh thu bek mah hong hilh hi (Jn. 5: 39). Jesuh mahmah in Lai Siangtho bangin kalsuan hi; a kigelh Pasian Kammal tungah ki-ap hi. Jesuh in tua bangin Lai Siangtho mah bulphuh tangh tangh ahihleh eite in zong Lai Siangtho mah bulphuh huai semsem lo hiam?\nZia-etna na thuak ciangin Lai Siangtho tawh a zo mi na hi hiam? Zia-etna na tuah ciangin Lai Siangtho sim ahihleh Lai Siangtho siksan-in nei-in a do na hiam? Tua bang ciangin bang piang hiam? Bang thu na phawk hiam?\nJn. 5: 45- 47 sim in. Jesuh in Lai Siangtho tawh a kizopna zia bang hong hilh hiam?\nMi kimkhat in Jesuh in thu a hilh ciangin Lai Siangtho sung a kigelh thute tawh kituak lo-in thu hilh hi. Jesuh thugente in Lai Siangtho sangin dinmun sang zaw hi, ci uh hi. Thuciam Thak sungah ‘Lai Siangtho sungah kigelh note in na za zo uh hi… ahi zongin note tungah ka hong gen thu in…. ci-in Thuciam Lui sunga kigelh thute a langpan bangin ngaihsun uh hi (Matt.5: 21, 22, 23, 27, 28, 33, 34, 38, 39). Mi kimkhatte ngaihsut bangin Jesuh in Mual tung pan a thuhilhna-ah Thuciam Lui langpang-in thuhilh hi lo hi.\nJesuh in bang hangin tua bangin thuhilh hiam cihleh tua hunlai-a makai-te, siampite in amau deih siksanin Lai Siangtho a khiatna gen uh a, Pasian thupiak hi lo napi amau ngeihna zui uh ahih manin Jesuh in Lai Siangtho deihna a pulaak hi zaw hi. Galte muhdah ding ci-in Pasian in sawl ngei lo hi (Matt. 5: 43).\nJesuh in Thuciam Lui hemkhia ngei lo hi; Thuciam Lui thuneihna nial ngei lo hi. Thuciam Lui in Jesuh thuhilhna a kipsak hi zaw hi. Jesuh in Thuciam Lui a hilhcian ciangin a bulpi in Pasian ahihna pulaak tawntung hi.\nJesuh thuneihna tawh Lai Siangtho manphatna neu ngaihsut khakna in khialhna lianpi hi. Tuabang mahin Jesuh paulap-in Lai Siangtho sung a thu kimkhat in Kha Siangtho humopna kihel lo hi, cih pen khialhna lianpi khat hi. Jesuh hunlai-in Thuciam Lui bek om hi taleh, eite etteh dingin Jesuh in Lai Siangtho thuneihna pulaak hi. Thuciam Lui in zong Pasian Kammal ahihna Jesuh in pulaakna sangin eite ading a hoih zaw dang om nawn lo hi. Lai Siangtho thuneihna kiamsak ding sangsik-in Lai Siangtho in i nunzia ding a hong makaih dingin muantaakcing, belhthamcing ahihna tawisang hi. A taktakin Jesuh in Mual tung a thuhilhna-ah “Thukham leh kamsangte a beisak dingin ngaihsun kei un. Beisak dingin ka hong pai kei a, a kipsak dingin a hong pai ka hi hi,’ci hi (Matt. 5: 17). Tua banah “thupiakte lak pan a neu pen palsatin, tua banga palsat ding midangte a hilh peuhpeuh vantung gamah a neu pen kici ding hi. Ahi hangin hih thupiakte zui-a midangte a hilh peuhpeuh vantung gamah a lian kici ding hi,’ ci hi (Matt. 5: 19).\nThuciam Lui siksanin tuhun dongin upna thupi-te pulaak in. Gentehna-in piansakna tawh kisai thu (Pian. 1-2), mawhna kipatna thu (Pian. 3) ngaihsun in. Thuciam Lui sung thute siksanin Thuciam Thak in a kicing zaw-in a hong hilh thute ngaihsun in.\nGAMDAI TAKIN PASIAN KAMMAL LUNGNGAIHNA\nTuhun i nuntakna in lunghimawhna, nasep manlahna tawh kidim den hi. Khat veivei ciangin annek tuidawn ngah nadingin hamsapi-in nasep kul hi. Nisim kitangsapte ngah zawh nading gimpi tawlpi-in i zon hun om hi. Bang hang hiam cihleh mihing in kisapna tawh i kidim den hi. Neih le lamh in lungnopna nuntak nopna hong pia dingin a lamen mi tampi om hi. Ahi zongin Solomon in a hong hilh mah bangin (Thuhilhsia Bu) tua bangin neih le lamh hauhnate in lungnopna hong guan zo lo hi.\nBang bang hi taleh nisim-in nasep kitaklah, manlah i hi den hi. Tua bangin nasep kin, manlahna tuamtuamte hangin Pasian ading hun i pia zo kei hi. Upna nei lo i hi kei a, ahi zongin thunget hun, Lai Siangtho sim hun ding leh i nuntak a hong kem Topa thu lungngaih hun i nei zo kei hi (Dan. 5: 23). Pasian tawh hun manpha khat zang dingin nisim nasep, vai tuamtuamte in hong khaktan hi. Nasep manlah taleh i Honpa Jesuh tawh kimuh hun sehkul hi. Topa hong hopihna aw ngaih hun ding nei zo kei lehang, bangci bangin Kha Siangtho in hong makaih ding hiam? Topa tawh kiho-na lungsim daihna tawh Lai Siangtho sim a, thunget in i thu zuihna nuntakna nak hi.\nLate 37: 7; 46:10; 62:1,2, 5 sim in. Dai dide-in Topa tawh hunzatna tawh kisai bang hong hilh hiam? Bang hangin tua bang hun zat in thupi hiam?\nI it mite tawh tu-khawm, kiho khawm a hun zat nuam i sa hi. Hong nawngkai-sak thei tuamtuam a om lohna mun khat tel inla, Pasian Kammal sim-in, tua na sim thute lungngai dii-dee in. Nasep kitaaklah manlahna tawh kidim i hih manin tua bangin Pasian Kammal lungngaihna hun a tuam vilvel-in geelkholh kul hi. Zingsangtung, nasep kipan ma hileh hoih hi. Tua bangin nasep kipat ma-in Pasian tawh kizopna in suun tawntung Ama ompihna tawh i kidim thei ding hi. Zingsangtungin Lai Siangtho sim, thungetna in suun tawntung lungsim ngaihsutna pha tawh hong kidimsak hi. Bang mah in hong nawngkai-sak loh ding hun khat la inla, Topa tawh hun zangkhawm in.\nThungetna tungtawnin Topa tawh kizopna sangin i nuntakna hong phuahpha thei ding dang om lo hi. Tua hileh na nunzia in Jesuh suun zaw semsem ding hi.\nNangkia-in Topa tawh hun zatkhopna a kin mi na hi hiam? Tua bangin na zat hun in koici bang hiam? Koi bangin Topa theihtelna leh itna nei zaw semsem ding na hiam?\nLAI SIANGTHO KAMLOT NGAHNA LEH LASAKNA\n“Topa aw na tungah ka hong khialh khak loh nadingin na thute ka lungsung ka koih hi” (Late 119:11).\nLai Siangtho lohngahna in thupha tampi ngahna hi. Pasian kammal lotngahna tam semsem hileh nuntak kalsuanna khempeuhah mazanna hong guan hi. Lai Siangtho kamlotngahna in ngaihsutna, thu khat peuh khentatna leh gamtat luheekzia hong huzaap hi; nisim-in nuntak khuasakzia khempeuh hong huzaap ding hi. Pasian bia-in Ama tungah cihtakna hong nei thei-sak ding hi.\nLai Siangtho a mal, a mal a lotngahna in Satan hong khemna leh Lai Siangtho a khiatna genkhialna panin hong huu ding hi. Lai Siangtho lohngahna in i paipai-na mun, i omna peuhah Lai Siangtho om ta keileh Topa kammal a ngaihsun sun thei i hi hi. Tua bangin kamlotngahnate in zia-etna tuamtuamte leh Satan tungah zawhna hong pia thei hi. I hamsatna tuamtuamte lungngaih ngaihna sangin i lungsimte Topa tungah lamsangto-in Ama kammal lungngaih tawntungna in lungmanna panin Topa in a hong huh theihna lampi a tul tampi-te hong musak thei hi.\nEph. 5:19; Kol. 3: 16 sim in. Koi bangin Lai Siangtho laimalte la-in sakna in Topa sungah hatna leh kipna hong nei thei sak hiam?\nLai Siangtho munte la-in sakna in Topa Kammal kamlohngah a theihna khat hi pah hi.Olno takin kamlohna theihna hong suak hi. A zaknop dingin tua bangin Topa Kammal la-a sakna in i lungsim panin mangkhia pak nawn lo hi. Tua bangin kamlotngahna in lunghimawhna tuamtuamte hemkhia hi. Uhamte mah bangin naupangnote in zong Topa Kammal la-in a sak uh ciangin Lai Siangtho lotngahna hi pah hi. Lasak, thugen mi minthang tampi in Lai Siangtho tungtawnin a lasak, a thugenna uh in Khristian biakna tawh mi tampi huzaap uh hi. Tua bang la tuamtuamte in i lungsim ngaihsutnate Topa tawh hong kinai-sak thei hi. Lai Siangtho in i nunzia hong huzaap, thupha hong pia thei hi.\n“Music in vantungah zong a kizang Pasian biakpiakna khat hi. Vantungmite lasakna tawh kihual-in eite in zong Topa a phat ding i hi hi.” Ellen G. White, Patriachs and Prophets, 594.\nNGAIHSUTBEH DING: Ellen G. White, “ The Privilege of Prayer,” 93 -104 in Steps to Christ.\nMihing mit in Khrih a hoihna, comeliness (a ithuai-na) a mu telsiang zo ngei kei hi. Mihing nunna zia khempeuh in mawhna a Puakhia Pa kiang pan mawhmai-na ngah lo hi lehang, mihing in lamet bei, a cimawh mi ihihna Kha Siangtho in hong thei-sak hi. Na khempeuh a kicinna Khrih bek in Ama hong hehpihna, tehpih om lo Ama hong itna, Ama hoihna leh a vangliatna theitelna hong guan hi.” Ellen G. White, The Upward Look, 155.\n“Satan in a hong zia-et ciangin na lotngahsa Lai Siangtho munte genkhia in. Satan in leitung nate leh muhtheih, zaktheih, nektheih a tuamtuamte a hong zia-et ciangin, “Lai Siangtho sungah kigelh hi”ci-in Topa Kammal tawh tuate khempeuh tungah zawhna na ngah ding hi.” The Advent Review and Sabbath Herald, 19 April,1884.\n1. Koibangin thu upna leh thu zuihna-ah deihtel theihna leh eima khentatna in nasem hiam? I nuntakna-ah i tuah khak thute in i khut sungah om lo hi. Ahi zongin tawntung nuntakna sung lut dingin mimal in i khentatna tungah kinga hi. Pasian in a hong piak deihtel theihna limtakin na zang hiam? Thu zuihna-ah bangci bang khentatna nei hiam?\n2. Sabbath ni in Pasian tawh a tuam vilvel kikholhkhopna hun nuam ahihlam ngaihsun in. Koi bangin Sabbath tawlngak in Pasian ading hun pia manlo-in leitung vai tawh hun mawk bei ding panin hong dal thei ding hiam? Bangci bangin Sabbath tawlngak in thu zuihna-ah thupha na ngahna ni-in nei thei ding na hiam?\n3. Nangmah kia-in thungetna leh Lai Siangtho simna-in Pasian tawh na hun zatkhopna tawntungin na tuahkhak thute ngaihsun in. Koi bangin tua in na upna hong huzaap hiam? Nangkia-in a tuam vilvel-in Lai Siangtho simna, thungetna tungtawnin na ngah thupha-te ngaihsun in. Koi bangin na ngah thupha-te midangte in zong ngah thei ding hiam?\n4. Lai Siangtho bangmunte kamlohngah na nei hiam? Banghangin tua-te deih na hiam? Kamlohngah tungtawnin thupha ngah na kisa hiam?


url: =Tuni Ka Vakna: Singapore khuapi sung - TUNGZANG NEWS\nSumbuk peuh mah a dawl ahih leh 'kahleitai' (escalator) kithuah a, khe tawh pai nuam taleng kahlei duappi khat kidok hanhan in hong kai tazen hi. I gim ciang tawldam hangin i nawhpai nop ciang kipai mengmeng nuam hi. Ahi zongin kahleitai om napi va nawh pai susu zong mite hong et dan khat nuam mello leuleu hi. Inn khan tam zaw leh dawl nih leh thum ciangte peuhmah manlang taka kah theih nadinga 'khauluai kaklei' (elavator) kibulh te bel a kizenna khat om bilbel. Thadah man zong hilo, ut lua man zong hilo, a tawldam leh a nuam (a diak in vangik khai le'ng) himawk hi. Bishan Shoppping Mall J8 kici ah a dawl 4na dong Guitar khau lomkhat lei dinga kahleitai ah 4vei ka kivialhtoh leh khe tawh mualtung kah sang tawldam zaw a, ka tuaksuk lam zong kahleitai mah ah kidoksuksak leuleu in a tawldam hong suak pah hi. Bishan MRT Station ah North-South Line zuatna ding bang kahlei sawm zong a pha gina mello pen kahleitai kibulh ta leuleu a, khe tawh pai pak ding pen a kahleitai hong ngaksak nuam sese ahih manin a nuam ahih hang a nopvallua zaw tawh kibang hi. MRT Station khat peuh i lut cianga i maia limlakna limlangpi ah i mel hong dawksak duaiduai den uh bel muhnop sa khin den khol keng!\nLamdang ka sak leh Singapore te in thupi a sak uh pen - sumbuk golpi MALL a kici peuhmah lut leng a sungah Naupang Pattahna (Children Development Centre) nam tuamtuam a omsak uh ahi hi. Laipilna kisinsakna Tuition Centre maw, pau leh ham siamna ding sinsakna Language Centre maw, thutheihna leh khuamuhna khansakna Knowledge Development Centre cih bang a tuamtuam a koih zeizai uh ka haza mai hi. Banghangin Zomi te in Zogam ah hih bangin naupang pattahna ding mun tampi kibawllo hiam cih hong ngaihsunsak a, hong khasia sak hi. Mite in a tate uh, naupangte sangkhak ciang a pilna sinna uh khawlsan lo in a sanginn pua lam ah pilna sinna mun tuamtuam ah puak in a lawm a gual tungah a theihna a tuanna dingin hanciam uh a, Zomi te in naupangte sangkhak peuh leh lokuanpih, sakol hawlsak, kel ann zongsak, naukem in inngaksak hizen hi hang! Mite in a tate uh pilna zonna, pau siam sinna, thugen siam sinna, laigelh siam sinna, lawmta kikholhdan siamna cih bang a tuamtuam na sinsak ngakngak uh hi. Naupang tan 1 pan tan 6 dong pen pau leh mathematics bek limtak in sinsak diak se uh hi. Pau thei kei leng thu tampi i thei zongin kigenkik theilo, kihilhsawn theilo. Khuak manlang mahmah taleh tuat theilo, manlang takin nambat tawh gualkhia thei kei leng i khuak manlangna a zatna tawm hi. Tua manin 'siamna' (skills) tuamtuam a kisinsak ma un a naupang lai vua a kisap pen uh bang hiam cih ngaihsun masa in tua pen - Maths leh Language hi a, sinsak masa pen pah uh hi.\nSiam kei teh, thei kei teh, thei teh cih kammal te zang hetlo in pilvai takin kuamah nopmawh sak ding kammalte na zang hetlo uh hi. A thapia theithei dingin na kisinsak uh a, a ziakaite zong na ziakai uh cilo in a manlangzaw in na hih lecin bang a phatuam tam ci zen uh hi. Bawhlung suih bang a thahatte in a suih ciang 'hatlua teh' cilo in, 'na thahatna kidek in, na tha sitbawl zaw in, tha tamlua kisam lo hi' cilel uh a, mawhsakna leh nopmawh a sak ding uh kammalte na zangkha hetlo, a zatkhak ding uh na kidawm uh hi. Pilvai kasa a, a pilte gamtat dan tua dan na hizaw hi. Zomi te hunkhat lai bang: hat lua, hatlo lo, dak lua, ziakai lua, tha neilo maw, anne lo maw, etc cih bangin kikam khauh vatvat thei mawk hi (tun bel tuaci nawn kei hang in).\nSingapore ah vuikhu a om lo bek hilo in phalbi nangawn a omlo ahi hi. Leitung laizang equatorial line ah om ahih manin khua hun vot, sa cih bang omlo in a tawntungin sa den himai hi. Ni in a kapna mun kibang den a, a tung pan suk kap veva den ahih manin sa mahmah hi. Zogam pen Khuakhal ciang ni in tung pan suk kap a, Phalbi ciang a sawi lamin kap in khuavot hi. Zogam bangin Singapore ah ni kiheilo a, sawi kap omlo hi. Tua manin namsia leh thokang tam a, innlawi bang phe maimai vetse hi. Zawhngeu adingin meilum a kihai den kullo in innuai khawngah lum le uh zong lum lel ahih manin mun nuam a suak hi. Tua manin zawhngeu tam a, a kikhawi ahilo zong innkim innpam ah vak ngeingai uh hi. Zawhngeu omna ah zusa zong a nek ding un a om kisam a, ahi zongin Singapore zawhngeu te in zusa ne lo bilbel uh hi. Zusa te pen a za kikap den ahih manin a mul uh lang theuthau a, nek dingin zong limci lo hi. Tua manin zawhngeute nek ding numeite in zankim dekdek ciangin puak uh a, zawhngeu annpiate bang zawhngeu in thei ahih manin delh vangvang uh hi. Thau kelkul in ihmumu lel uh hi. Zawhngeu anpia pawlkhat pen lawmte in 'nungakpite hi' ci se uh hi.\n1/24/2018 03:43:09 am


url: =Rohingya tebek UN Card kipiahen ci’n Malaysia Minister khatin genkhia ~ ZD :: ZOMI DAILY\nposted on 7 December 2016 at 2:10 pm Lomkholna: Malaysia, News, Refugee, Sawltak, World\nMalaysia UNHCR zumpi in Rohingya tebek UN Card piahen ci’n Malaysia Minister khatin genkhia cih NST pan kizasawn hi. Tua agenkhia pen Prime “Minister’s Department” ah Minister asemlaitakahi Datuk Seri Shahidan Kassim in agenkhiat ahihi.\nUNHCR zumpi in Kawlgam mite UN Card apiakding uhciang in hoihtak sitcianna nei uhhen ci’nzong genkhia hi. Tuaban ah Malaysia gamsung aom Kawlgampan hongtai Rohingya tebek UN Card pia uhhen ci’n genbeh hi.\nTua ahih manin Security Council te’n hoihtak encik in UNHCR zumpi panin Rohingya tebek UN Card akipiahiam cih katheinuam hi ci’n zanni in Parliament Lobby ah genkhia hi.\nKawlgam, Rakhine State sungah minam buaina apiangsak tepen hihteng aom UNHCR Card atawite zong hikhatheiding patauhhuai, lunghimawhhuai hi. Tua ahih manin UN (United Nations) te’nzong hoihtak kacianna nei uhhen.\nTuaban ah Foreign Minister and Counselor of State of Myanmar panmun tawh asem laitak ahi Aung San Suu Kyi inzong hih Rakhine State sung buaina vaite hoihtak kankhiahen ci’n genkhia hi.\nHicibang in agamsung ah minamneu tesung buaina piangpiang laimawk ahih manin, Aung San Suu Kyi pen Nobel Peace Prize angahding in akilawm mahhiam cihzong ngaihsut huai cihsan mawk hi. ZD Sawltak #zomidaily\nPrevious: Malaysia, Klang vengah Lorry atailai khat meikuanggawp ~ ZD\nNext: Malaysia ah Chin te khat temta tawh kidawtgawp ~ ZD


url: =ZAM Thupuak :: 04 Nov 18 (UN pan RST ki nawhsap) :: ZOMI DAILY\nposted on 3 November 2018 at 12:40 pm Lomkholna: News, ZAM, Zomi\nMalaysia kumpi in agamsung aomsa Myanmar Refugee gambelte pen zawhthawh thutawh agamah aciahkik dingin hawlkhialoding hi ci’n Malaysia Foreign Minister Datuk Seri Saifuddin Abdullah in genkhia hi. Ataktak in Malaysia gampen United Nations 1951 Refugee Convention ah thukimna letmat athuhlo gamkhat himahleh Myanmar Refugee tepen agamah aciahkik dingin thagumtawh kisawlloding cihi.\nMalaysia gampen aki thukhual sakmahmah gamkhat ahihi. 1951 Refugee Convention ah thukimna letmat kithuhlo “Signatory Country” kihilo himahleh letmat athuhte mahbangin ki thukhual in ki gamta hi ci’n genbeh hi.\nTua ahih manin 31 December 2019 khitzawh UN Card tawikhuan aomnawnloh banah Chin State Refugee tetawh kisai in zato vai, sangvai, kimat kihenvai khempeuh UNHCR tawh kisaina bangmah omnawnlodingci uhhi. #zomidaily\nPhone No. (alui) Space 791-09C++++ Space 791-001+++ Space Phone No. (Athak) hih teng khen in Phone No. 011 17225 222 ah sms khak ding.\nUNHCR zum pan in RST kinawh sap mahmah ta hi. Tua tawh kizui in contact ngahlo zong tam mahmah ahihmanin ih phone te hoih tak kemcingin hong kisap hun ah dawn pah theih dingin kiging ciatni. RST interview ah hong kisap ma-in Kipawlna zum ah ahi zongin a dang zum vai a thei ding te khat peuhpeuh kiangah hoih tak kikuppih masa hamtangin.UN khuahun tawh kizui in ih vai te khat vei hong kipelh leh lametna tampi hong om nawnlo pah thei ding ahih manin hoih takin kiging ciat ni.\nTHUNGEN KHAWM DING HONG ZAWN UNG\nHongtungding 15-09-2018(Saturday)ni 11am akipan ZOMI’ TANGMI THUNGET PAWL te makaihna tawh Zomibup a ding thungetna om ding ahih manin, a gamla a nai cih omlo thungetna ah nong kihel kimciat nadingun zahtakna lianpi tawh kong zawn uh hi. A diakdiakin tulaitak Malaysia gambel te dinmun adingin nakpi takin thungetna kinei ding hi. Lungsim kipumkhatin ih thunget khopna in nalianpi hong piangsak ding cih ih lam en hi. Contact person: Siamah Ciin Ph. No.: +60182688752\nKumsim in neih zel mah bangmah in ZCF-Bethany te makaih na tawh Zomi Own Tune la kidemna om ding hi. A lut nuam te in a nunung pen December 5, 2018 ni ciang min sazian kipia thei bek ding hi. Lut man pen RM 120 hi ding a, Sound Track tawh kidem ding kiphal lo hi. Band a nei te in a mau band tawh kidem pah thei ding hi.\nMyRC CARD KILA THEI\nSeptember 05, 2018 ni ciang MyRC card bawl te in na card te uh a zum ah kilathei ta ding hi. MyRC bawlna receipt leh ZAM card tawh zum hon hun sungin kithoh thei ding hi.\nZomi Baptist Churches of America (ZBCA) Lutangpi Rev. Dr. Tun Cin Kap in Malaysia gam a om Zomi te aveina tawh Malaysia gam hong zin sungin ZAM zum ah hong hawh in Malaysia Zomi te dinmun leh vai tuamtuam te ho limna kinei thei hi. Tua ban ah Zomi Baptist Churches of America (ZBCA) min tawh ZAM zum nasemte leh thu dotpi teng sun ann kuang umkhopna hong neihpih lai a, kilungdam mahmah hi. Mailam maban om lai khem peuh ah Topa’n hong gualzawh pih tahen.\nACTS KIKHAK DING\nHong tung ding November 6, 2018 (Tuesday) ni ACTS clinic kikhak ding hi.\n1. Kai Go Thang (Tauleng) Jinjang Lock up ah kibuaipih\n2. Dim Khaw Vung (Tauleng) Jinjang Lock up ah kibuaipih hi.\n3.Thang Lam Mung (Buanli) Termaloh Mahkahmah ah kibuaipih hi. Amah pen Bentong thongah kha (4) sung lut dingin khensatna kipia hi.\n4.Van Lal Thuam Termaloh Mahkahmah ah kibuaipih hi.\n5. Nang Dot Mang (Tuitanzang) Machang thongah kimuh pih.\n6. Gin Lian Sang (Tuitanzang) Machang thongah kimu\n7. Don Suan Man (Chanthagyi) Machang thong pan kikan sakin a body no. kikanpih\n8. Lian Ngaih Cing (Zozang) Machang thong pan kikan sak in Body No. ki kanpih hi.\n9. Lian Sian Kop (Leilum) Jalan Duta Mahkahmah ah kibuaipih hi.\n10. Gin Khan Pau (Nahnuai) pen Kepong pan kiman in Jinjang lock up ah kibuaipih hi.\n11. Thang Sian Mung (Zampi) Puchong IOI pan kiman in 02-11-2018 ni-in Sepang Mahkahmah pan Kajang thong lutsuak ding hi.\n12. David Lam Mung (Limkhai) Dangwangi Lock up pan in kila khia\nThong leh Camp te ah a kisap hun ciangin kisapna tawh kizui in a hun hong pia khia in Thong leh Camp sunga om mipih te thungetsak in hong zui zelzel Sia Cin Bawk (KLAC Pawlpi) tungah zong lungdamna ih pulak hi.\nTheihding,Operasi in,UN card tawi te zong man veve a hih man in,vaksuk,vaktohna ah kidawmsiam ciat ni.\nLUNGDAM KOHNA : ZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi a dingin hibangin mapang khawmin nong dinpihnate hang mah uh tawh tuni ciangdong a kikalsuan toto zo ahihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thuk kik tahen.\n1. Peter Mang Suan Khual (Tedim Suangpi) RM50\nPrevious: A (10) veina Zosiam Gospel leh Medical Trip vai zaksakna\nNext: Yangon EBC Biakinn vai zaksakna ~ Sia Gin Khen Mang


url: =Tulaai leitung Thuthang Tuamtuam Updates August 25, 2014 :: ZOMI DAILY\nposted on 26 August 2014 at 7:18 am Lomkholna: Khawmpau, Myanmar, News, World, Zomi\n· USA gam sung Zomi Innkuan kipawlna tuamtuam pan makaaipi 10-200 kikaal New York Khuapi sung a om UN zumpi ah Zomi te vaai valeel khia ding in August 25, 2014 nipan aomnaciat pan un, New York khuapi lamzuan in vakuan ziahziah tading uhhi.Hih UN khawmpi ah athupi phadiak in ZIUSA & LZI President Pu Go Sawm Khup leh Pu Gin Kam Lian ( General Secretary ZCD ) tenupa vakihel theiding ahihman in Leitungbup Zomi vaai akihawmhawm hita ahihman lungdam huai pha diak hi.\n· USA gam California state San Francisco Base Area sungteng 6.0 Magnitude haat in August 24 sun in zinliing a mi 80 liamna tawh zato kipuak in Inn 33 sia in mimal 150,000 in meingahlo in cimawh uhhi. Mipi kuamah vaakkhia ngam meello in adip un pukpuk citek ahihman in pawlkhat bang kikhawmlo liang uhhi.\n· India gam Madhya Pradesh district sung a om Hindu Biakna zuite Biak inkhat ah pawibawl ding mi atulsawmlom a sim aomlaaitak August 25, 2014 nizing in athukithei khat hang in mipi lauvat in kiphulgawp uha, mi 10 si in tamsimsim liam uhhi.\n· Iran gam Natanz Nuclear bawlna phualpi neh aleeng Israel te Drone ahawlpalo gaalvanleeng khat August 24 ni in Iran ten in kapkhiat sak uhhi. Hih mun peen Tehran khuapi pan 300km kigamlaatna mun aom ahihi. Israel te tumadeuh khawng in Iran te Nuclear bawlna phualpi teng simding cihthu khawng agin saksak uhtawh Iran te zong ihmu ngamnawnlo in khamul zuutzuut in thapaai uhhi.\n· Libya gampan gaal hang a lau a ataai mi 170 apua tembaw khat Libya gamgi ah August 25, 2014 ni in kibung a gamgi cingte in mi 17 honkhia zopan uha, adangeng asi aw tuisung a tum aw cihbang in mangthang zihziah laai uhhi.\n· Hamas migilo te in Israel gamsung Rocket tang 50 tawh August 24 niin kapphei uh ahihman in Israel 27 vei zialphei uha, minautang 11 leh Hamas te sum keempipa khat ziallum ci in Israel lamten taangkokhia uhhi. Israel lambel Rocket neen te khaakna hang in mi nautang 3 liam liangluang uhhi.\nPrevious: Thungetna ah phawkciat ni ~ Angela Niang Ho Nuam\nNext: Sehnel gam tawh kisai theihhuai thu pawlkhat\nKawlgam in Rohingya thubuai siangsak hen\nThuthak Tomkimcing 29 July 2014\nTulaitak US gamsung Covid-19 Cases dinmun (June 16, 2020)\nZankhang kimin kah tamlawhna ~ Sia Do Khup


url: =ZCD Lungdam pihna :: ZOMI DAILY\nposted on 14 November 2015 at 9:46 pm Lomkholna: News, ZCD, Zomi\nKum 1990 Myanmar Election hun ah ZNC in lawhcinna leh gualzawhna itan hang Galkap Kumpi in Thuneihna a hong piakkhiak noploh nunglungkialo leh thakuh lo a Zomi mipi leh I makai te ma ipanna leh i hahkatna hang in tutung 8th. Novbember 2015 (Kum 25 zawh ciang) Kiteelpina ah Topa in ima hongpi in Ih Party ZCD pan Makai 6 te Zomi te aaitang aa Kumpi a tokai / Pau thei diing in gualzawhna ongpiata cih kazak in ka lungdam mahmah aa ka kipak lua hi. Topa Min pahtawi in omhen.\nTuabekthamlo in Ih Zomi Party lian hikei mahleh Party dang pan Ih Zomi makai ahi Mi 4 te (NLD =2, USDP =2) te inzong gualzawhna ongtanglai uh ahihman in zong kalungdamna lianlua in Ipasian Min kaphat hi. Topa in hun asak takciang mite tung ah ZOMI te hong laamsang ahi kaci a, Jehovah Pasian Min kaphat kikkik hi.\nA tawpna pen diing in ah Ei Zomi tepen a Tualniam mahmah leh mite Nuaisiah leh nenniam aa hinkhua ana zang te in tu in Kumpi ah AW (Voice) neita ding ihihman in Zomi te kaangta hihang. Tuahang in tutung Kiteelpina aa ONG (Passed) ih Makaite zahna kapia a, amaute hang Kawlgam – Vaigam leh Tuipi gal a a om Zomi te kigawmna leh kinaihsemna , ki – iitna hongtun ding ka deihthu ka pulak hi. Ka omna Lamka, Zogam pan lungdampih thu ka khaak hi.\n“ZOGAM LEI NIBANG HONG TAANG DIING HI”\nZogam Artiste Association\nTel. No. +918014391608\nPrevious: A et-teh huai Kawlgam Politician te kampau\nNext: Ka muhpak US Gamthu pawlkhat – 50


url: =Luka 6 | Siantongluan\nSabbath ni khatin mangbuh lo nawkin Jesuh leh a nungzuite a pai uh hi. A nungzuite in mangbuhvuite zut uh a, a khutsung uhah nuai-in a ne uh hi.\nAmaute lakah a om Farisi mite pawlkhat in, "Sabbath ni-in i hih dingin a kilawmlo gamtatna bang hangin gamta na hi uh hiam?" a ci uh hi.\nTua ciangin Jesuh in amaute kiangah, "David leh a kikholhpihte a gilkial laitakun David gamtatna thu sim ngeilo na hi uh hiam?\nPasian innsungah amah lut a, siampite lobuang midangte nekding a hilo Ompihna Anlum la-in ne a, ama kikholhpihte zong a nesak hi," ci-in a dawng hi.\nTua ciangin Jesuh in, "Mihing Tapa pen Sabbath ni a Ukpa ahi hi," ci-in a thugen a khum hi.\nSabbath a ni dang khatin kikhopna inn khatah Jesuh pai-in thu a hilh hi. A khut taklam a zaw mi khat tua lai-ah na om hi.\nThukham hilh siate leh Farisi mite pawlkhat in Jesuh a mawhsak theihna ding uh thu zongnuam uh ahih manin, Sabbath ni-in hih mipa a damsak hiam, ci-in na encik gige uh hi.\nAhi zongin Jesuh in amau ngaihsutna thei ahih manin a khutzaw mipa kiangah, "Ding in la, mihonte mai hih lai munah hong pai in," a ci hi. A mipa zong hong pai-in mihon mai-ah a hong ding hi.\nTua ciangin Jesuh in amaute kiangah, "Note tungah thu khat kong dong nuam hi. Sabbath ni-in a pha bawlding leh a sia bawlding koi kilawmzaw a, mi khat nuntakna suahtaksak ding leh siatsak ding koi hoihzaw ahi hiam?" a ci hi.\nAmaute khempeuh a et kawikawi khit ciangin a mipa kiangah, "Na khut zan in," a ci hi. Amah in zong a khut zan a, a ngeina bangin a khut hong damkik hi.\nAhi zongin amaute heh mahmah uh a, Jesuh a suktheihna ding uh khatlekhat a kikumpah uh hi.\nNi khat, thungen dingin mualtungah Jesuh pai a, zan tawntung Pasian kiangah thu ngenin a om hi.\nKhua a vak ciangin a nungzuite sam a, amaute sung panin sawmlenih teelkhia-in sawltakte ci-in min a phuak hi.\nTuate in: Simon (Peter ci-in min a phuahpa) leh a naupa Andru, James leh a nau Johan, Filip, Bartholomew,\nMatthai, Thomas, Alfeas tapa James, Simon (gam khualpa),\nJames tapa Judas, leh Jesuh a lehhekpa Iskariot tapa Judas ahi uh hi.\nTua mualtung panin Jesuh leh a nungzui teelte paisuk uh a, a nung a zui midang tampite tawh mun zang khatah a ding hi. Jerusalem khua leh Judea gam khempeuh leh tuipi gei-a om Taia khua leh Sidon khuapite panin a hong pai mihon tampi zong hong om uh hi.\nTua mite pen ama thuhilhna a ngai ding leh a natna uh panin damna a ngahnop manun a hong pai uh ahi hi. Dawi a vei mite zong hong pai uh a, damna a ngah uh hi.\nJesuh tung panin vangliatna paikhia-in mi khempeuh damsak ahih manin mi khempeuh in amah lawn ding a hanciam uh hi.\nTua ciangin Jesuh in a nungzuite en a, "No mizawngte Pasian Ukna sungah om na hih manun thupha ngah mi na hi uh hi.\nTuhunin a gilkial note nidang ciangin na gil uh a vah ding hi. Tuhunin a dah note nidang ciangin na nuam ding uh hi.\n"Mihing Tapa hangin mite in hong mudahin hong tuamkoih a, hong simmawhin migiloin hong seh ciangin thupha ngah na hi uh hi.\nVantungah na thaman ding uh lian mahmah ahih manin tua bang na tuah uh ciangin nuamin lungdamin na diang un. Bang hang hiam cih leh a pu a pate un zong tua bangmahin kamsangte tungah a bawl uh hi.\n"Ahi zongin tuhunin a hau note in nopsakna ngahkhin na hih manun gimna na thuak ding uh hi.\nTuhunin a gilvah note in gilkial gimna na thuak ding uh hi. Tuhunin a lungdam note dahin na kap ding uh hi.\n"Mi khempeuh in note hong pahtakbawl ciangin gimna a thuakding na hi uh hi. Bang hang hiam cih leh a pu a pate un zong tua bangmahin kamsang zuaute a pahtakbawl uh hi.\n"Ahi zongin ka thugen a za note kiangah kong cihin-ah: Na galte uh na it un la, no hong mudah mite tungah a pha na bawl un.\nNo hong phuisamte thupha na pia un la, no hong bawlsiate-a ding thu na ngetsak un.\nNa paang langkhat a hong bengte, a langkhat zong na dawhlai un. Na puantungsilh uh a hong sutte tungah, na puansungsilh uh zong na piathuah lai un.\nA hong ngente peuhmah na pia un la, na na uh a hong laksakte tung panin lakik kei un.\nNote tungah a hong kibawl ding na deih uh bangin midangte tungah na bawl un.\n"No hong itte bek it le uh cin bang hangin thupha ngah ding na hi uh hiam? Mawhnei mite nangawn in amau a itte a it uh hi.\nNo tungah a hoihin a hong gamtate tung bekah a hoihin gamta le uh cin bang hangin thupha ngah ding na hi uh hiam? Mawhneite nangawn tua bangmahin gamta uh hi.\nNgahkik ding na lametna uh mite tung bekah leitawi na piak uh leh bang hangin thupha ngah ding na hi uh hiam? Mawhneite nangawn in zong a piakzah mah uh a ngahkik dingin khatlekhat kileitawi uh hi.\nTua bang lelin note na gamta kei ding uh hi. Na galte uh itin amaute tungah thupha bawl un la, lohkik ding lamen loin leitawi pia un. Tua hi leh na thaman uh lian ding a, a Lianpen Pasian tate na hi ding uh hi. Bang hang hiam cih leh lungdamna mel a thei theilo mite leh a huaiham mite tungah amah migi hi.\nTua ahih manin na Pa un hehpihna a neih bangin note in zong hehpihna lungsim nei ta un.\n"Midangte thu khen kei un. Tua hi leh no tungah zong Pasian in thu hong khenlo ding hi. Midangte mawhsak kei un. Tua hi leh Pasian in note zong hong mawhsaklo ding hi. Midangte mawhna maisak un. Tua hi leh Pasian in note mawhna zong hong maisak ding hi.\nMidangte tungah pia un. Tua hi leh Pasian in note tungah zong hong pia ding hi. Bang hang hiam cih leh midangte na piakna uh tawh kizui-in a henhen, a tahtah, a dimletin Pasian in note tungah hong pia ding hi," a ci hi.\nTua ciangin Jesuh in amaute kiangah thugentehna khat zong gen a, "Mittaw khat in mittaw dang khat lam paipih theilo hi. Paipih zenzen leh a nih tuakun hawkguamah kiakhawm ding uh hi.\nSang naupang khat a siapa sangin lianzaw ngeilo hi; a sin ding khempeuh a theihkhit ciangin a siapa tawh kikim pan bek ding hi."\n"Bang hangin na mit sungah singluang a tang phawkkha loin na lawmte mit sunga ninthem tang etsak na hi hiam?\nNa mit sunga singluang hong tang nangawn mulo napi-in, Lawm aw, na mit sunga ninthem tang hong lakkhiatsak ning, ci-in na lawmte kiangah bangci gentheih ding na hi hiam? No a kineihkhemte aw, na mit sung uha singluang tang lakhia masa le uh cin, na lawmte uh mit sunga ninthem tang mu-in na lakhia thei pan ding uh hi."\n"A cidam singkung in gah ginalo gah ngeilo a, a ginalo singkung in gah limci gah ngeilo hi.\nSingkung khempeuh a gah tawh kithei thei hi. Sialtalling kung panin theigah kilo ngeilo a, lingvom kung panin leenggah kilo ngeilo hi.\nMihoihpa in a lungsim sunga thuhoih omteng hong suahkhia a, migilopa in a lungsim sunga a gitlohna teng hong suahkhia hi. Bang hang hiam cih leh mite pen amau lungsim sunga a om bangbang a hong paukhia uh ahi hi.\n"Bang hangin, Topa aw, Topa aw, hong ci napi-in ka hong gente zuilo na hi uh hiam?\nKa kiangah hong pai a, ka thuhilhna za-in a zuite khempeuh pen kua tawh kibang hiam cih leh,\nsuang tungah inn lamin, a khuamkua ding suangsung thukpi tak to-in a phutpa tawh kibang hi. Tui a khan ciangin tui in tua inn a nawk hangin limtakin kilam ahih manin susia zolo hi.\nAhi zongin ka thuhilhna za napi-in a zuilote pen bulkip a neilo, leilak mawkmawkah inn a lampa tawh kibang hi. Tuikhang in tua inn a nawk ciangin thakhat thu-in siagawppah a, tua inn pen naksiat mahmah hi," a ci hi.


url: =Ka phawkkhak velval kanu kam – 8 :: ZOMI DAILY\nposted on 25 November 2014 at 2:49 pm Lomkholna: Article, Paukhankap\nCollege kaman ciangin khua ah Sangsia siau in kasem hi. Ka naupangte in ‘lai a hahkatnop na ding leh ngimna kician’ a neih theih zawk nading ci-in Kalay University ah excursion paipih dingin kagel hi. Ka naupangte kiang ah kagen ciangin amau zong lawp thei mahmah ahih manin Sang kikhak ( Saturday ) ni khat in pai dingin kagel uhi. Naupang te kiang ah “ansai ( restaurant ) ah an ne zolo ding ih hih manin an pen innpan in \_”paukhankap\_”pua ding hi hang” ci-in ka vaikhak hi. Ken zong ka nu kiang ah kavai teng kagen a,“Nu aw, an hong huanbaih sak in, ken zong an pua ding hing” ka ci hi.\nSani ni zingsang hong tun ciangin ka naupang teng tawh ka inn uh panin ka ki ngak uhi. Apai thei ding teng kakim uh ciangin kavan teng la-in, ka setbing tung ah ka koih phei hi. Ka an puak ding la dingin ka kileh kik ciangin ka nu in kameh puak ding aktui na kan sak laitak hi. Aman ciangin ka anbeel ah hong guan sak pah in, ka meh ding ka-et leh limtuak sa meel lo-in tawm la-in ka ciap leh hul phelphal hi. Ka lung hong kim meel lo hi.\nTua laitak in innmai panin ka naupang te’n,“Sia, na man nai hia leh? Ko man gai ta ung ei! Na man a leh pai ta ni” hong ci uhi. Ka meh puak ding ka etet ciangin kaangvom pian lailai ahih manin ka heh hong suak semsem in ka nu kiang ah “Nu, nang’ na aktui kan, sathau khah lo maw? A koi cidan hi bang meh kan, ki ne thei ding maw!” ci-in vut lak ah ka bua suk hi. Ka nu hong kilat vat in,“ Nuh aw! Ken aliim ding ci-in zantak in na pa\_’ kiang ah ih akpi tui tang nih nong na lak kholh sak in ci-a, tua kong kansak hiven! Ih sathau bei kuan ahih ciang a, tampi na khah kha lo mah kai ve, Tawng!” hong ci!\nPrevious: Vondeih Kep Ding – 8 (Pau Khan Kap)\nNext: Laisiangtho vai kupna ~ Rev. Gin Khan Nang\nTedim ah ICU innpi Emergency lamzawh nading koidan in lampi omthei dinghiam?


url: =MINAM ITNA LUNGSIM ~ MUC\nMINAM ITNA LUNGSIM\nAdmin 9:36:00 PM Articles, Religion Articles\nKo hunlai leh tuhun gam leh minam itna kilamdang mahmah tawh kibang hi.\nZogam galkap dingin, kapailai un, ei Tedim kampaute in, " Zomi or Zogam " acih ciangin, a za khempeuh in, Chin State sunga teng khempeuh in nathei pah hi. Tua mah bangin, Falam kampaute khat in, " Laimi " acih ciangin adang teng in,nChin State buppi cinuamin ,thei pah uh hi.\nKo hunlai ka makaite uh pen, Pu Hrang Nawl ( Haka ). Pu Tial Khal ( Falam ) Pu Son Cin Lian ( Tedim ). Pu Dam Kho Hau ( Tedim) Pu Thual zen ( Tedim ) cih teng khawng hi-a, kigawm khawm in Haka khuapi sim masa uh hi. Tua hunin galkap Tedimmi 60 Kim khawng hi a, khang lamte tam kihel naillo hi.\nCol. Son Kho Pau Naga independent army cam panin hong pawm dingin hong tung hi. Haka a simlai-in Pu Son Kho Pau pen kihel nawn lo hi. Nagate beel kik hi.\nNagate nangawn tawh kigawm khawm nuama, Amau na picing khin zaw ahihmanin lem lo hi. Camp sungah Chaplain masa pen Rev Zam Kho Lian ahi hi.\nTuhun ciangin, Zomi kammal in Tedim kampau ciang khawng bek cinuam a, mi masate hun tawh bang a Hiam khat hong hi khong hi. Tudong in thu ka get ciangin, Zomi kammal ka lawh simin, Chin State sunga om khempeuh kachina hi den hi. Kawlgam bup ii onepercent zong kipha lo hi.\nExperience pen Sia hoih pen pen ahi hi.\nGam leh Minam Khantohna dingin hanciamna tuamtuam Kipawlna nam thum om hi. (1).Noneviolence Organization Movement ahi hi. Policy kip mahmah khat sihsanin democracy ngeina tawh kalsuan hi. Mipi power zangin lawhcing baih thei hi. Nuntakna kisuplawh lo hi. Mipi vote tawh thu kikhen ahihmanin majority deihna favour kitam piak hi.\nMipi lungkimna tawh kikalsuan nuam ahihmanin thusiam kidemin na kiseema ( peace) kilemna leh daihna om tawntung hi. Gam khangto hi.\n(2). (Udergroundmovement) ahi thauvui thautang tawh nasepna hi a,mihing sisan luanloh phamawh hi.1945 kum a kipan Kayin gal tudong mah tawlnga lo hi. Gal doña hanga si bekbek pen, tu a nungta mi pha zah sangin tam zaw ding hi.\nNumei, Naupang nawi nelai dongin a lom lomin sih lawh uh hi. Zogam Chin State sunga, pilna sang kikah ziahziah bangin, pilna sang zong nei mello uh hi.\nCommunication) khua khat leh khua khat kizopna om lo hi. Sing nuai ah gamsa bangin zawi neu zui-in kikawm uh hi.Gamsung mite in leii ( bridge) neih sun teng susia hi. Kumpi in zong susia hi. Inn hoih, inn pha nei thei lo uh hi. KUM100 a Cing ding hita hi. Guapum bek innkhuamin phut uh hi. Gua dawn ngek anin ne zo bek hi. Gal om lohna mun khuapi sunga tengte bek, zingan nitak an man manin ne uh hi.\n(3). Pasian beel a khantohna pen kuamah in khaktan zo lo hi. Ka Thau tawi Khia-in missionary ka sep pen gam leh minam aadingin tampi takin hoih zaw pekpek hi.\nKhalam khanlawhna ( revival and reformation) hong om ciangin, Ih mel Ih sa kilam dang hi. Upmawh loh pipi mahin biakna hangin pilna sangpipi a tung natam mahmah hi.b\nIh inn Ih lo na zolin taang ziahziah hi.\nTuate galte tungpan kingah hi lo hi. Pasian hong piak thupha ahi hi. Palestinian leh Israel ngaihsun leng, neih sunsun vut leh vai suak khin hi. IH Zogam galtual a suah lohna dingin thungen ka ngen ngen hi. Ih Zogam Pasian khut sungah pum aap ni.\nAman thupha hong pia khin zo a, Atawp dongin hong domto Lai ding hi.


url: =Daniel 1 | Siantongluan\nJudah kumpipa Jehoiakim kumpi a suahzawh a kum thumna kumin, Babylon kumpipa Nebukhadnezzar in Jerusalem khuapi simin a umcih hi.\nTopa in kumpi Jehoiakim leh biakinnpi na manphate kumpi Nebukhadnezzar a mansak hi. Amah in a mi matte Babylon gam ama pasian biakinn-ah paipih a, na manpha a matte sumkoihna inn-ah a koih hi.\nKumpipa in Israel salte sunga kumpi nam leh milian namte lak pan mi pawlkhat a teelkhia dingin innsungmang lian pen Ashpenaz thu a pia hi.\nTua mite, kumpi innsunga nasem siamte a suahtheihna dingun a melhoih, pumpi tung poina a neilo, a navak, hoihtakin pilna a kisinsak, na a thei baih, a lungsim navak ngentang ding ahi hi. Ashpenaz in amaute Babylon lai leh a pau a hilh ding ahi hi.\nAmaute pen kumpi innsunga nasem dangte mah bangin nisimin an leh leenggahzu tawh a vak dingin kumpipa in thu a pia hi. Tua bangin kum thum sung sinna a neih khit uh ciangin kumpipa mai-ah amaute a kilak kik ding uh ahi hi.\nTua bangin a kiteelte, Judah mite vive hi a, Daniel, Hananiah, Mishael, leh Azariah-te ahi uh hi.\nInnsungmang lianpenpa in amaute min thak phuah a, Daniel min dingin Belteshazzar, Hananiah min dingin Shadrak, Mishael min dingin Meshak, Azariah min dingin Abednego a phuak hi.\nDaniel in kumpi innsunga an leh leenggahzu tawh a pumpi a thanghuaisak lohna dingin a lungsim a khensat hi. Amah in innsungmang lianpen Ashpenaz kiangah tua bang an a kipiaklohna dingin a ngen zaw hi.\nTua ciangin Pasian in Daniel tungah Ashpenaz in ngaihsut siamna a neih theihna dingin a bawlsak hi.\nAhih hangin Ashpenaz in Daniel kiangah, "Kumpipa in na annek ding uh leh na dawn ding uh sehsa-in nei khinzo ahih ciangin, khangno dangte banzo kei kha zenzen leteh a hong thah ding ka lau hi," a ci hi.\nTua ciangin Daniel zong Ashpenaz in amah leh adang thumte a cing dingin a koihpa kiangah a pai hi.\nAmah in, "Ni sawm sung hong ze-etin, anteh bek hong nesak in la, tui bek hong dawnsak in.\nTua ciangin kumpipa an a ne khangnote tawh hong enkak khawm in la, nong muhna bangbangin thu khenta in," a ci hi.\nAmah in amau ngetna bang mangin ni sawm sung ze-et dingin a thukim hi.\nNi sawm a cin khit ciangin amaute pen kumpi an nete sangin cidamzaw uh a, a ci a sa uh a hoihzaw hi.\nTua ciangin a cingpa in kumpi an leh leenggahzu pialoin amaute anteh an a pia hi.\nPasian in tua khangno lite laitheih siamna leh pilna thukte a pia hi. Daniel pen maangmuhna leh mangkhiat siamna a pia hi.\nKumpipa sehsa kum thum a cin khit ciangin Ashpenaz in khangnote khempeuh kumpipa kiangah a paipih hi.\nKumpipa in amaute khempeuh hopih a, Daniel, Hananiah, Mishael, leh Azariah-te adangteng khempeuh sangin a hoihzawk tuanlam uh a mu hi. Tua ahih ciangin kumpi inn-a vaihawm ulian pawl a suak uh hi.\nKumpipa in bangbang thuhaksa nono a dot hangin, hih mi lite pen ama gamsung khempeuha mitphial siamte leh aisan theite khempeuh sangin a zah sawmin a siamzawklam uh a mu hi.\nSairas, Babylon kumpi a suah hun dong, kumpi inn-ah Daniel omto paisuak hi.


url: =Thuthak Tomkimcing 13 May 2014 A. Chin State Chief Minister Pu Hung Ngai minsiat kipan\nChin state gamsung khuapi 9 sung pan khantohna azekai Kanpalet khuapi ah Information Technology tawh kipawl Internet et theih nading tuni dong khuapi bup ai zat ding bangmah omnailo ahihi. Internet en nuam te adiak in siamsin sang naupang te Saw khua Magwe paisuk liang in en uh hi. Kizopna tawm ahih man in gam makai te NGO makai te gamsung gampua minam makai te tung ngeilo uh hi.\n2012 kumin Kanpatlet khuapi huam Kyaat Chian khua leimiin ki cip na hang in khuami te Kanpatlet leh Mindat kikal Tai 4 :5 Furlung na ah Minsiter U Kyaw Eying leh U Ning Nai in phaltak in khua thak sat ding thupiak na mun ah Kyaat Chian khua te inn 40 kituah uh hi. 2013 October 17 in Chin State Minister Pu Hung Ngai leh Palik pawl khat va pai uh a, Khua thak kisatna mun pen Khonuvum National park huamsung ahih man in kalkhat sung in na kikhin khiat kei uh leh na inn uh meihal ding ci khua mite lauthawng sakin linphawk guapguap cihi.\nKhuamun kituah vai in khawk laiat U Tam ling zong akisamlo mun Kanpetlet khua huam pan in Zogam maal gamlam Falam khua ah anasep kituah sak hi. 2014 February 2 in Pu Hung Ngai te Kyaat Chian khua pai kik a, khuami te thau tawh linphawm bawl kik leuleu hi.\nHung Ngai in agen na ah "Ka neih sa gamsung sing halh ah kumpi pa in hongpia in teeng un' noteng tung ah hong cizong Ken! hongpia kei ning, Kumpi pa gen loh Ngal Khua Hang leh Dawi Kung pu in hong pia zong kong pia kei ding hi. Na Lungkim kei uh leh Kumpi tung genloh UN dong in hong khia un, Kazakia tuan lo ding hi cihi. Noteeng ( thukhun 36 - Ga/Kha) tawh gilbeem ah kong khum mang ding hi cihi. 2014 April 11 Kyaat Chian khua Siamsin laihilh Sangsia inn khat susia niknek hi. Salai Robert.\nB. KIO/A leh MPC Myittina ah holiim kipan\nKawlgam sung galhiam thau tawi kipawlna KIO leh MPC te kiho liimna Kachin State Myittina ah kipan ta uhhi. Tua mun ah Myanmar gam sung galkapmang Ulian nihna Myin Seo kihel lo cih kiza hi. KIO lam pan in thunei ulian 10 kihel ding uh hi. NCCT , UN, UWSP, NDAA te zong thungai in kihel ding uh cih kiza hi.\nC. Leitung ah amasa pen Puansilh lo Pingpong sat kidemna\n1901 kum in dawhkang tung pingpong kimawlna hong bawl khia Bounce pan in nasem te in sexy dan pian in model mahmah "anything goes" athak sitset kimawl ding in pawl zawtna bawl khia hi. EU gam sung ah akhatveina social ping-pong kimawlna hi in Farringdon leh Chancery Lane meileng khawlna pan in Minutes 2 bek khe tawh pai na mun kimawl na bawl uh ahihi.


url: =Tokyo lengding Malaysia Airlines ki lehkik :: ZOMI DAILY\nTokyo lengding Malaysia Airlines ki lehkik\nposted on 24 August 2014 at 6:22 pm Lomkholna: News, Sawltak, World\nAugust 23 Saturday ni Japan gam Tokyo khuapi manawh in alengkhia ahi Malaysia Airlines pen vanlengsung setvan hoihlohna muanmawh om (Safety Issues) ahih manin Kuala Lumpur khuapi manawh in ciahkik cih CNA News in genkhia hi.\nTua vanleng pen Malaysia Airlines MH70 hi a, Kuala Lumpur khuapi pan 10.50am in alengkhia ahihi. Ahi zongin alenkhiat khitzawh Minute 50 khitciang in Kuala Lumpur International Airport hong tukik hi ci’n Star News in genkhia hi.\nMalaysia Airlines Website te genkhiatna ah hih vanleng hoihlo ahih manin, adang vanleng khattawh kilaih a, Kuala Lumpur khuapi pan 1.22pm in lengkhia in, Tokyo Narita Airport ah nitak 9.44pm (Local Time) in tunghi ci’n pulak uhhi.\nVanleng aki lehkikna ahangpen Safety and Technical Issue cihciangbek ki pulak khia a, aki kancian laitak ci uhhi.\nTusungteng Malaysia Airlines te hong minthang mahmah uhhi. March 08 ni in Beijing khuapi zuanin alengkhia mi 239 apua Malaysia Airlines MH370 zong tudong atun atakna kithei nailolai hi. Tuaban ah Malaysia Airlines MH17 pen July 17 ni in Ukraine gamtung ah ki kapkhia a, mi 298 sipah hi.\nMalaysia Airlines pen ki gimneih pianpian leh kilawm a, lungnoplo pipi in zuihteiteisang zuihlohmah hoihzawphot leh kilawm hi. ZD Sawltak\nPrevious: Nuihna in Cidamna hi\nNext: Burmese community center planned in Glenpool\nMalaysia KL Airport ah Saihapaak RM7.2 Million manneiding kiman ~ ZD


url: =Leitung ah a cidamhuai pen dinmun :: ZOMI DAILY\nposted on 20 December 2018 at 6:06 pm Lomkholna: Ihmut&Hauhna, News\nHauhna pen nanga’dingin nalianpi na septheihna pen, na lungdam na pen, na cidamtheihna pen leh leitungah hong lungdamsak pen zongh hi thei hi. Na theih ding thukhat ah: na siampenna tawh na gualzawhna in sumbek hong hausak lo dingaa lungdamna zongh hongpia ding hi.\nNatna khempeuh ii 30% bang lungsim damlohna pan hong kipan hi cih i thei hi. Tua a hihleh lungsim ngaihsutna in pumpi tungah a lamdangtak in na a seplam ngaihsut hun mahmah ta hi. Dr. John A. Schindler in cidamna ding thusim taktakpen a lungdam, a hoihlam a lungngai leh mailam bek a ngaihsun lungsim neihna hi ci hi.\nNa sunglam hong cidam ding aa lutang nat leh zatui tuamtuam zatna te pan in na suakta ding hi. Nasep tampi tawlloh kawmsa in na zo ziahziah thei ding hi. Tawl luat omselo aa nasep dan pen khat zawh ciangkhat kiciantak in sem in zawhna a hihi. A sawtlo in nasep tawh buai nawnlo in na hunawngte ah na utna munah nuamsa tak in na vak khia hialhial thei ding hi.\nNupi khat thu hong kuppih dingin hong pai hi. Ka pasal tawh ki thutuak thei ngiat kei ungh ci hi. Inn sungah zatding sum kicing zolo ahihman hi ci hi. A ta te hangin sum kisapna tampi om hi. Hih leitungah a kaamsia pen in a ki ngaihsun nupi a hihi. Khantoh theih nading omlo ban ah khantoh nading theihna leh pilna a sin hun ding zongh nei thei lo hi. Tua bangteng hong gen khitciangin na haksatna pan na suahtak na dingpen na sunglam ah om hi ka ci hi. Hih laibu sungah ka at thute mahbangin nai khat val sung ka kiho uh hi.\nKha 6 a cin khit ciangin tua nupi nu hongpai kik hi. A pasal tawh a kilem dan uh pen lamdang in a zatding sum a kicingin nei bek hilo in a tate zongh kepkep kullo in lungdamna tawh a kidimna thu hong gen kik hi.\nTua nupi nu ii a sep thusim pen: a deih leh a piannop banglian in a lungsim mittawh teltak in a muh dingin bawl hi. Tua lim a sungtawng dong a tunciang in lim hi nawnlo in nakhat hongsuak ta hi. Tua lim a taktak hong suak nadingin sepna zongh kisam hi.\nA gamtatna hong kilamdang aa a mahmah a moizaw in hong kingaihsun pah hi. Ni dang aa ‘tawlsing’ ci aa a septe khawlse lo tawlse lo in ni thapai semsuak zo ta hi. Hong hatkik in hong kilamdang mahmah hi. Hih mipa tungah nalamdang a pianghilo hi. Tuabang a hihna pen kum 60 ka phakciangin midangte mahbangin tawlding, hatlo ding cihthu a sunglam (sunglam mi) ah a koihkhitsa thu a hihman a hihi.\nA mauleh a mau hoih a kisa zolo mi tampi om hi. ‘Mi honlak ah zum huailel ing, ka thadah’ ci uh hi. Tuapen na sunglam pan in nanglenang hoih kisa nawnlo cihna a hihi. Tua hangin mi dangte lak ah na gamtatdan hoih na sa thei kei aa nangnguak in a om nuamzaw na hihi. A hihhangin na sunglam pan in hihbang pianzia te na ki laih sak nuam hi. Tua hileh nanglenang hoih na kisa thei pah dingaa midangte deih in midangte tawh hunnuam na zanghkhawm thei ding uh hi.\n‘Ka khuak hoih kei, mi lak ah maizum den ingh’ kici thei hi. A taktak in na khuak hoihlo cih bangom ngeilo hi. Na sunglam pilna in na suah ni pan kipan tuni dongin na zak, na muh, na sim, leh na theih khak sa thu khempeuh kicing tak in theilai, kemcing lai hi. Na ngaihsut ngei thu khempeuh zong a vek in na sunglam ah om lai hi. Tua hiaa ‘mangngilh ingh’ na cih ciangin na sungah a om nawnlo hilo hi. Na sunglam pilna pan in na pualam pilna (khuakbu pilna) sungah a tungpaklo hi bek hi. Na khuakbu nasepna te a ki khak laitak a hihman bek in a mangngilh na hihi. Na sunglam pilna leh na khuakbu hong kizop hunciangin thakhat in ‘aw thei ta ingh ei’ na ci ziau lel hi.\nNa kimuhpih mi khat peuhpeuh a min, a om na, a phone nambat, cih te ciapteh pah lian theih ding thupi hi. Tua in na khuakbu ihmu hong phong dingaa na hong sem ding hi. Na khuakbu a hoihlohna pen na sinloh, na zat loh man hiaa tua na khuakbu hoih nasak lohna in na sunglam pilna nawngkai sak hi. Up lohna hong neisak hi.\nNgaihsutna in vangliatna a neihna lamdang nasa hiam? Gamtatna khempeuh ngaihsutna tawh hong kipan a hihi. Na ngaihsutna khempeuh na sungtawng pan in hong pusuak khia a hihi. A masapen in na deih mahmah nakhat na sunglam thahatna sung a tungding in bawl in. Tua hileh na sunglam pan in na pualam pilna leh na gamtatna sungah a tawntungin hong kilangh ding hi. Tuapen hanciam luat kullo in na ki muanlohna teng hong beisak dingaa na matut nadingin hatna leh tha hong pia ding hi.\nNa omna munpan in khanglo in\nNa ngeina bang nawnlo in lamtuamtuam pan in na hoihzaw ta dingaa a suakthak na bangliang ding hi. Na sepna peuhah na sunglam pan in lawpna, lungdamna, suahtakna leh no suahna thak na ngah ding hi. Na khat peuhpeuh na hanciam laitak leh a thupi khensatna na bawl laitak in khinkhai theihna leh ki uk zawhna hongpia ding hi. Mi dang tungah haksatna a piangsak nate in nang haksatna hong pia zolo ding hi.\nKei ma tungah hong piangngei thukhat kong gen ding hi. Huhkhat lai, mihingte sunglam aa ki ciangtanna a neilo vangliatna thu ka theihtung lai a hihi. Ka inn sungah sepding pawl khat om hi. A hihhangin ka lungngulh bangin sem theilo ka hihman in seploh in ka koih kik zel hi. Banghanghiam cih ka theitel zo kei hi. Seploh phamawh a hihmanin kasem hi. A hizongin ka deihbangin ka sep ka mankhit ciangin ka lung kim tuanlo hi. A hoihzaw ding a om dan khatin tuat in hoih ka sa thei mahmah kei hi.\nA hang ka theih ciangin a ol no khat na hi lel hi. Na khat peuhpeuh ka sep ding ciangin nasem ka kipat ma in ka deihdan teltak leh kiciantak in ka lungsim sungah ka mu sitset phot hi. Tuabang ngaihsutna tawh zan ka lum aa ka lungsim sungah tuabangdan lian in zo leng ka lung a kim mahmah in ka ki bawl masa hi. Tuabang khitciangin na kasem hi. Tua ciangin lungkimlohna leh haksa ka sak tuamtuam teng hong om nawnlo hi.\nNasep ka zawh ciangin zongh lungkim mahmahna leh lungdamna tawh ka om thei ta hi. Tua hiaa tuni in hauhna thu na sungah omsak in. Na sunglam pan in mihau na hihlam ki mu sitset in. Nasep ding lian pen tua a hihi. Na sunglam (sunglam mi, sunglam pilna leh hatna) pan in na hauhna ding hong hilh khit nak leh bangmah in hong khaktan zo nawnlo ding hi. Ih Mutna leh Hauhna\nPrevious: No kuasuan leh khak, kua tate, tute nahi uhhiam? ~ Hang Cin Hau\nNext: Awkaih pen Minam maw?


url: =Misiangtho Emily de Vialar | Radio Veritas Asia\nMisiangtho Emily de Vialar\nMisiangtho Emily de Vialar in Piantit gam, Gaillac khua-ah 1797 kumin suak aa, nau pasal nih nei hi. A tung pankipan siangthona akiplet khat hi a, van hoih tuamtuam te zang lo in limlangh ki-et nangawn kidek hi.\nEmily in kum (7) a phak hun ciangdong, amau khua-ah pilna sin in tua pan Paris khua, nungak siangtho sangah pilna sinin om hi. Emily kum 15 aphak hunin a nu si aa, tua ciangin amah a khua-ah ciah kik in a Pa’ makaihna nuai-ah om hi. A Pa in Emily pen pasal khat tawh gawm nuam ahih manin apa leh ama kikal ah haksatna hong piang hi.\nEmily in pasal neih ding ngaihsun zo lo ahih manin apa’ vaihawm sakna anial ciangin apa heh semsem hi. A diakdiak in Emily in a cimawh naupangte lai a hilhna leh ci-na te ahuhna hangin a Pa lungkim lo diak hi. Emily in amah teenpih dingin a dong te khempeuh nial in asiangtho nuntakna tawh midangte ading nasep nadingin khensatin Pasian tungah ki-ap hi.\nPiantit gal ki do na hangin a kisia ahi, pil sinna, cidamna leh haksatna nam tuamtuamte, puahthak kik ding pen Emily in lunggulh mahmah hi. Apu in apiak neih leh lam te tawh Gaillac ah inn khat lei-in numei no thum ii huhna tawh naupangte pilna lam ah lapsangna leh ci-na te huhna te ki pan uh hi. A sawt lo in amaute kiangah mi giat hong ki behlap uh hi.\nSiampipa’ panpihna tawh 1833 kum March kha pankipan amaute in nungak siangtho suah ding hong hanciam uh hi. 1833 June kha ciangin numeino 26 te in Gaillac khua-ah hong kikaikhawm uh aa, 1835 kumin nungak siangtho dingin kiciamna nei uh hi. Amaute’ kipawlna min dingin The Congregation of the Sisters of St. Joseph of the Appiration (SJA) ci-in phuak uh hi. Fr. Louis Mercier in amaute huh denin amaute’ kha lamlak Siampi zong ahi hi. Haksatna tampi a thuak uh hangin thu ngetna tawh ki-ap in kalsuan uh aa, Pasian in thupha pia hi. Tua nungak siangtho te’ Constitution pen Misiangtho Emily in 1835 kumin kipsak hi.\nMisianghto Emily ii phuat nungak siangtho te in a diakdiakin tagahte kepna, naupangte pilna lam ah panpihna, ci-nate khoina cih te tawh Pasian na sem uh hi. Emily a sih hun ahi, 1856 kumin Congregation khat phuankhia zo in Nungak siangtho sang (40) zong leitung gam tuamtuamah phuan zo hi. Emily pen 1951 kumin Pope Pius XII in Misiangtho in tangko hi.\nEmily ii anunung kam vaikhak in….“khat leh khat na ki-it un. It na in ngaihsut hoih neihna leh a hoih deihsakna bek hi lo-in sepkhiatna kisam hi” ci-in gen hi.\nMisiangtho Ignatius of Loyola\nMisiangtho Maria de Jesus Sacramentado Venegas de la Torre


url: =LESSON 12 JUNE 10 – 16 TOPA NI ~ MUC\nLESSON 12 JUNE 10 – 16 TOPA NI\nAdmin 9:48:00 PM Articles, Sabbath School Lesson\nTU KAAL SUNG SIM DING: 2Pet. 3: 1, 2; 3: 3-18; John 21: 15 – 17; Late 90: 4; Matt. 24: 43 – 51.\nKAMNGAH: Tua bangin na khempeuh tuimang ding ahihman in note bangci bangmi hi dingin kilawm cih ngaihsun un. Pasian sutna le Siangtho nuntakna ah gamta un. (2 Pet 3:11)\nNidanglai-in Pasian thu-um mi khat pen muanhuai lo, lauhuai hi, ci-in ngaihsun uh hi. Bang hang ai diam? Pasian um kei leh, thukhenna zong a um lo hi pahin, amau ut bangin gamtat ding phamawksa lo hi pah hi. Thukhenna om lo hileh mihing in siat theihzahin sia ding hi.\nThukhen tuak ding kihtak manin gamtat hoih a nei hi kei in. Pasian theihtelna in a hoihin hong gamta-sak ding hi. Peter in siatna bawlte’n a lauhuai thukhenna thuak ding hi. Tua thukhen in na khempeuh kisiat hun – Jesuh nihvei hong pai kik hun hi ding hi (2Pet. 3: 10). Mi khempeuh in mimawh i hih manin bangci bangin Pasian deihna le a siangtho-in nungta thei ding i hiam?\nA VANGLIAN THUPIAK\nPeter in a laikhakna ah pawlpi in a lauhuai thuhilhna tuak ding hi, ci-in hilhkhol hi. Zuau thuhilhte’n suahtakna thu gen ding uh a, nunlui gamtatna zui kik dingin tua bangin thu hilh ding uh hi. Khrih sungah a hong kipia suahtakna in tua bang suahtakna hi lo hi.\nA dang lauhuai thu hong tung ding hi. “Kong itte aw, tu-a kong laikhak a nihveina ahi hi. A siangtho kamsangte in nidang a a gen uh thute Topa le Honpa in sawltakte tungtawn a hong piak thute na phawkkik ding uh ka deih hi” (2Pet. 3: 1,2). Bang hangin Peter laikhakte sim kul hiam?\nPeter in Pasian kamsangte’ pulaak thute thu-um mite phawksak kik hi. Peter in Lai Siangtho – Thuciam Lui siksanin thu-um mite laikhak hi. Topa kammal in thuman thutak hi (2Pet. 1:19). I upna in Pasian kammal tungah kinga ding hong hanthawn hi. Thuciam Thak sungah Thuciam Lui kisam nawn lo hi, ci-in a pulaakna mun om lo hi. Tham lo-in Thuciam Lui in Peter gen Jesuh thute hong theitelsak hi.\nPasian kamsangte in thu a neih mah bangun Peter in zong Topa le Honpa sawltak khat ahih manin a thuneihna pulaak hi. A gen thute in Pasian deihna tawh kituak hi, cih thu theitel hi. Theihtelna tawh thugen hi. A gen thute hong paina mun tel hi.\nBang hangin ngeina khat, i hoihsak khat peuh sangin Pasian kammal ki-uk sak zaw ding i hiam? Bang hangin nidangte sangin Sabbath ni-in Pasian biak ding hi zaw hiam?\nPeter in kamsangte’ pulaak thu a gen khitteh Jesuh’ thupiakte pulaak hi (2Pet. 3:2). Peter in a lauhuai thute a hilhkholhna ah Lai Siangtho’ thuneihna siksanin pulaak hi.\n2Pet. 3: 3, 4 sim in.Khrih hong pai kik ding tawh kisai-in a um lo mite’n bang paulap nei hiam?\nSuahtakna man lo hilhte le Nihvei Kumkikna a um mite in kibang uh hi. Suahtakna man lo hilhte in a kihhuai ci le sa gamtatna tawh nungta uh hi (2Pet. 2: 10). Nihvei Kumkikna a um lo mite’n zong amau pumpi lunggulhna bangin nungta uh hi (2Pet. 3: 3)\nThuman umlote’n Khrih hong pai kik ding kamciam koi ah tangtung hiam? ci-in zahpih kampau uh hi (2Pet. 3: 4). Amaute’n kamsangte’ pulaak Khrih hong pai kik ding hi, cih upna nial uh hi. Tua bang mite in nuntakna bei dongin thuman a um mite’ upna nial uh hi. Na khempeuh kibang tawntung ding hi, ci uh hi. Mi tampi in Khrih hong pai kik takpi mah ding hiam ci uh hi. Mi siangtho Enoch in midik a hi a, mi gilo hi taleh anih un leivui suak uh hi; a tunna mun uh kibang hi, ci-in pulaak hi (Prophets and Patriachs, 85). Tuiciin tunma-a nungta Enoch in tua bangin pulaak ahihleh ama khita kum tul tampi a nungta mite sungah muanlahna a om thei ding mah ahi hi. Tuhun SDA thu-umte ee? I pawlpi min in Khrih nihvei hong pai ding pulaak hi. Tudong Khrih hong pai lo hi. Peter’ genkholh bangin mite’n i upna hong zahpih hi.\nKoi bangin Khrih hong pai nai lohna thu na pulaak diam? Na lawmte tawh kikum in.\nKUM TULKHAT IN NI KHAT BANG\nPeter in zahko mite bangci dawn kik hiam? (2Pet. 3: 8-10). Bang hanga Khrih hong pai nailohna thu na thei hiam?\nLei piancial a kipan nate in a ngei-ngei hi lo hi. Leitung in siatna tawh kidim ahih manin leitungah tuiciin hong tung hi (2Pet. 3:6) Tuiciin a kipan na khempeuh kikhel hi. Leitung in siatna tawh kidim kik ahih manin a sawt lo-in meikhuangpi in leitung hahsiang ding hi ( 2Pet. 3:10). Peter in Lai Siangtho siksanin a gen hi-in Lai Siangtho in kip tawntung ahihlam zong hong hilh hi.\nMihingte ngaihsutna-ah Khrih hong pai ding zekai tawh kibang hi. Ahi zongin Pasian’ muhna pan zekai cih om lo hi. Pasian in mi khat zong kisia lo ding deih hi (2Pet. 3:9). Pasian in mihingte a mawhna uh kisik nading hun hong pia zaw hi. Mi tampi in mawh kisik ding ngak hi. Ahi zongin Pasian’ lungduai-na thupi ngaihsut ding kisam hi. Lamet loh laitak guta a hong pai mah bangin mite lamet loh kalin Khrih hong pai ding hi. Guta in nate a guk nop manin kuama theihloh kalin hong pai hi. Ahi zongin Topa hong pai ciangin a thei lo kuamah om lo ding hi. Peter gen bang mahin “Tua Ni ciangin van in aw lian mahmah tawh mangthang ding a, a nate zong sa lua-in a kisia ding uh hi. Leitunga kipan leitungah kibawl na khempeuh a kang tum ding uh hi” (2Pet. 3: 10). Paul in zong hih bangin hong hilhkhol hi: “A kilawm hun ciangin nangma kam ka ngaih ding hi; gupna ni ciangin nang kong huh hi” (2Kor. 6:2).\nTUA AHIH LEH BANGCIH DING?\nKhangno khat in a nu kiangah Pasian thu hilh hi. A nu kiangah Jesuh hong sihna le a hong pai kik ding kamciamte pulaak hi. Tua tangval pa in na hoih semin amah le amah lungkim hi. Tua bang khitteh a nu in tangval pa kiangah “ na gen thute in tu-in bang khiatna nei hiam? ci-in dong hi.\n2Pet. 3: 11 – 13 sim in. Koi bangin Peter in ‘na gen thute tu-in bang khiatna nei hiam” cih dotna koi bangin dawng hiam? Matt. 24: 43 – 51 zong sim in.\nSeventh-day Adventist min in Khrih hong pai kik ding hi, cih pulaak hi. Khrih hong pai kik ding cih thu in eite siksan bulpi lianpen hi. Khrih hong pai lo ding hi leh na khempeuh in a mawkna suak ding hi. Ahi zongin thuman lo nasem pa i hih khak loh nading kisam hi (Matt. 24: 43 – 51). Tua thugentehna sunga siatna khempeuh i bawl kei zongin nunzia i niamsak leh, mi tawh kizopna gina kei leh leitung mite tawh a kibang i hi ding hi. Khrih hong pai kik ding hi, cih kamciam zong i muang zo kei ding hi.\nMi tampi in Khrih hong pai hun ding – a ni, a kum dongin pulaak zel uh hi. Khrih hong pai ding a hun sehkholhna sangin a lauhuai khat om hi. Tua in Khrih hong pai kik ding lametna nei nawn lo, Ama hong pai ding lawpna nei nawn lo cihte hi. Kuamah in Khrih hong pai ding hun a theih loh hangin a hong pai ding hun tawh i kinai zaw semsem hi. Tua hi napi mi tampi in Khrih hong pai lo ding bangin nungta uh hi. Khrih hong pai ding cih lametna in i nuntakna huzaap kul hi. Khrih hong pai ding ahih manin Pasian’ deihna tawh kituak – a siangtho-in nuntak ding kisam hi (2Pet. 3: 11). Khrih hong pai ding cih thu in tu-a i nunzia hong puahphat kul hi.\nKoici-in Khrih hong pai kik ding hi, cihthu in na nunzia, gamtat, ngaihsutna khempeuh hong huzaap hiam? Tua in na dinmun in na upna, na nunzia pulaak hi lo hiam?\nA TAWPNA THUUMNA\nA thupatna ah a pulaak mah bangin Peter in a laikhak a khupna ah zong “ a siangtho-in nungta-in gitlohna lampi zui lo dingin pulaak kik hi (2Pet. 3: 17).\n2Pet. 3: 14 – 18 sim in. Peter in kua tungah thuumna nei hiam? Bang lauhuai thu pulaak hiam?\nPeter in Paul’ gen thute siksanin a laikhak sim mite tungah thuumna nei hi (2Pet. 3: 15). Khrih hong pai hun naita ahih manin Amah a ngak mite in ki-it kilemin, a siangtho-a a nungta dingin hong hilh hi (Rom. 2:4; 12: 18; Phil. 2: 12). Tua banah Paul’ laikhakte thu-um mite’n manpha-sa hi, cih thu Peter in pulaak hi. Peter in tawmno khat maw? A bupin pulaak maw, cih i thei kei hi. Bang bang hi taleh Paul’ laikhakte Topa kammalin kisang hi.\nA tawpna-ah Lai Siangtho mundangte mah bangin Paul’ laikhakte zong kitelkhial kha thei hi, ci-in Peter in pulaak hi. Greek laimal ah ‘grapha’ cih a khiatna in ‘a kigelh lai’ cihna hi-a, hih mun ah Moses le kamsangte’ gelh bang mahin tua lai-te in manpha hi. Paul’ laikhakte in kamsangte’ gelh Lai Siangtho mah bangin thunei hi.\nPaul’ laikhakte siksanin zuau thuhilhte’n suahtakna man lo hilh uh hi. Paul in upna tawh dik ngahna thu limtakin hilh hi (Rom. 3: 21, 22). Paul in ci le sa zui-in ut bangin mawhbawl ding hilh ngei lo hi (Rom. 6: 1-14). Paul in upna tawh dikna kingahna thu a gen ciangin zuau thuhilhte’n nial uh hi. Tua bangin zuau thuhilhte’n amau siatna lam manawh hi.\nKhrih sunga a nungta dingin a hong kisapna tawh kizui-in na nuntak nading tuni-in bang khentat ding na hiam?\nNGAIHSUTBEH DING: Khrih hong zekai mahmahin i ngaihsun hi. Jesuh in tua bangin i ngaihsut ding thei hi. A thugentehnate ah nasem pa in ka topa hong pai hak nangawn ding aiteh ci-in pilvang lo hi (Matt. 24: 45 – 51). A nihun a topa uh hong pai ding cih pen lamet uh hi. A lamet hun uh kibang lo hi. Khat in a topa pai ding a tawntungin kiging hi. Khat in ahih leh ka topa zekai ding ahihteh ci-in siatna sungah nuamsa hi. “A hong pai hun ding thei khol lo ihih manin a tawntungin kigingkhol dingin thu hong pia hi. Topa hong pai ciangin ngakin a kiging mi in thupha ngah mi ahi hi” (Luke 12: 37). Topa hong pai ding a ngak mite in thadah lo uh hi. Khrih hong pai kik ding lametna in Topa kihtakna, Amah a langpangte tungah a thukhenna cihte hong kihta-sak hi. A hehpihna a nial mite’ thuak ding gimna lian hi, cih hong phawksak hi. Topa a ngak mite in thuman zui-in a nuntakna uh kihahsiang uh hi.” Ellen G. White, The Desire of Ages,634.\n1. Monday ni-a Nihvei Kumna tawh kisai dotna na lawmte tawh kikum in. Bang thute hangin Khrih hong pai thei nai lo hiam?\n2. Ngei-na siksan lo-in Lai Siangtho siksanin SDA pawlpi upna, thuzuih, thuhilh thute pulaak in.\n3. Tu kaal sung thusinna ah Peter in zuau thuhilh le siatna kizopzia bang pulaak hiam? A kizom kha mawkmawk ahih lohzia pulaak in. Bang hang hi ding hiam? Bang thute hangin kizom hi ding hiam?\n4. Albert Einstein in hun tawh kisai a pulaak thute lamdang mahmah hi. Hun sawt le hun tom i cihin i omna mun tawh kisai hi, ci hi. I it khat tawh om lehang hun tom i sa hi. I muhtheih loh khat tawh om lehang hun i cimtak hi. Cihnopna-ah hun cih pen mihing in a telzawhloh a lamdang mahmah khat hi. Koi bangin hih thu in Khrih hong pai nailoh tawh kisai-in mihing in hun a muhzia le Pasian muhzia kibang lo hi, cih hong theisak hiam?


url: =USA, Tennessee Tyson Foods ah zuakding ak aki khawina ah Bird flu kimu ~ ZD :: ZOMI DAILY\nposted on 7 March 2017 at 2:18 pm Lomkholna: Health, News, Sawltak, USA, World\nBird Flu Outbreak om ahih manin USA, Tennessee Chicken Farm khatah akikhawi ak tultampitak neknawnloh dingin ki susia, kipaisak cih AP News pan kiza hi. Tuabek thamlo tuamun panin tai 6 huamsung (Radius) aom Chicken Farms 30 te ah akikhawi ak tezong ki tuamkoihkhitsak cihi.\nU.S. Department of Agriculture te genkhiatna ah Bird Flu aki muhkhiatna Tennessee Chicken Farm panin ak bekbek 73,500 tepen nekding in lauhuai ahih manin, ki susia, kipaisak cihi. Tua ak te tungpan in H7 Avian Influenza cih natna namkhat ki mukhia a, tua natna pen ak leh sai ak “Chickens & Turkeys” te adingin alauhuai mahmah natna khat cihi.\n“Bird flu” cihpen ataktak in “Avian influenza” hizaw a, ak leh vasa (Poultry) namte tungpanin aki ngahthei Influenza natna namkhat ahihi. Hih Virus pen manlangtak in akte tungah ki lawhthei hi.\nBird flu angahkha ak leh vasa te ii huih dikkhakna, ahih keileh khoihkhakna panin mihingte tungah ki lawhsawnthei hi. Bird flu Virus tawh akidiah ak, vasa ahih keileh vankhatpeuh khoihkhakna panin tua nakhuttawh namit, nanak, nakam na khoihkhakleh na pumpi sungah manlangtak in Bird Flu Virus pen lutsuak theipah hi.\nAbeisa in hih ak kikhawina Chicken Farm tepan akikhawi ak tepen Tyson Foods Inc ah akizuak te ahihi. Tyson Company in agenna ah hih Bird flu hangin asumzonna Business uh sukhaloding in ka lamen uh ci a, ahi zongin Bird flu angahkha ak tampitak ki zuakthei nawnlo in paihkul himawk hi. Tuaban ah hih Bird flu vai siansuah nadingin State and Federal Officials tetawh ki vaihawmkhawm hi ci’n Tyson Company in genkkhia hi.\nChicken Farm panin Bird flu aomleh aomlo hoihtak sitcianna kinei masa a, aomlo tebek nekding zuakna mun ah kipuak ci uhhi. Bird flu aki muhkhiat nakleh tua ak tepen kizangvet nawnlo hi ci’n mipi theihsakna nei uhhi.\nNungdiak in China leh Europe gamsung ah Bird flu Outbreaks omngei himahleh tuate leh hih US gamsung ah apiang Bird flu te kibanglo cihi. USDA (United States Department of Agriculture) te genkhiatna ah Tennessee Chicken Farm ah H7 Bird flu pen bangnam cih kitheician nailo a, ahi zongin nai 48 sungin ki theihsawm cih genkhia uhhi. ZD Sawltak #zomidaily\nPrevious: North Korea aom Malaysia gammi te aciahkhiatding kiphallo ~ ZD\nNext: Cikha ah Phone line ki ngahta


url: =A Khangtote Gamtat Dan\nFrench mipi in etiquette thupisak mahmah uh a, English te in manner thupi sim mahmah uh hi.\nA theipen, a siampen, a zangpen, a ciingpen cihna hilo in mite gamtat luhek zia i muh ciang i etteh ding zong om hiveh aw i cih hun om a, tuate phawk kikkik na dingin kong zawng singmat suk gawp ding hi. Kei theihna ciangah kei khanna kim leh pam pen leitungah a khangto pente mun leh tenna hilo cih ka tel hi. Tua manin khuapizaw ka zin ciang ka kisin ding ka mu thuah zel hi. Minam dang ka tuak khak ciang ka etteh ding na omzel a, ka kisin zel hi. "Eh, tua bang hizaw maw" cih hun tam hi. Khua leh tui peel a gamvak khiat pen meetna tampi om a, eima khua ah nuamtak sa a i om hunte i phawk vangvang hun zong om hi. I khualzinna leitung kici hiven, tuakkhak thu themthem kikum leng hilo dia.\nTuipi gal kan a civilization huih dik masa, kalsang suan masa minam lakah i bual khak sunsun ciang seem... i kisin ding diil keei hi. A lamsau i theihpak loh Auto-Teller Machine cihna a hileltak ATM khawng pan sum hong pusuak deldel ciang lungsim hong tawldamsak mahmah napi i ngaihsutna zong hong vaksak gawpgawp sa mawk ing. Amau vanzat sang a nuntakzia, a gamtat zia uh hi lungsim hong sausak!\nKhualam leh gamlam: Amau leh ei pen i kipatkhiatna aki batloh mah bangin i zia i tong zong kibanglo a, ei sang khangto masazaw te tawh i kigenteh nuam pak hi. Nam tampi om thei inteh.\n1. Lamgei ah zun thak pen khualam ah phamawh hetlo napi gamlam ah kizang thei hetlo hi. Zang ngei ung cih zong kigen nuam phalo hi. Amau a thakna ding mun kibawl ah thak ding hi cih ngaihsun uh a, tua bang tawh na khangkhia uh ahih manin a tuabanglo pen lamdang sa uh hi. Tua pen a kilawmzaw na hi takpi hi. Utna peuh ah lamphung lam ngat pahpah pen uital zunthak lua deuh a, khua lam ah zong tua bang zang thei leng 'A Khangtote Gamtat Dan' a zui kihi dinga, ei zong a khangto hi ding hi hang. Zunbuk ah khutsilna ding tuikai om pahpah a, tua ah sillo a pusuah pen 'mawhna' ahih loh hang mawhna zaha khialhna in ngaihsun uh hi.\n2. Awnghawh ciang en nidangin ciangkang kizanga, tuhun ciang tui kizangta hi. Tuipi gal gamte ah ciangkang zanglo, tui zong zanglo, laineel (tissue paper) zang uh hi. Tui zah in a siang taktak diam, themcik a banglai kha diam cih hong ngaihsun sak hi. Mikang nungak, sen nungak ngo deldal siang kilhkelh a kimu, a mai a vun khawng uh no sitset te zong laineel mah a zat uh leh, guai, themkhat a bang kha laitam cih khawng e... ha ha ha...\n3. Annek ciang khualam ah bel khut mah tawh kibak ziahziah lel in, ciamnuih siamte bangin 'pianpih sikkeuka' ci ziau lel in nop mahmah lel hi, khut dim in ann bak leng gil zong dim hanhan. Ahi zongin gamlam ah mite in khut tawh ann na ne nawnlo, sikkeu, sikkeuka, temta, ciangkang cih khawng tawh na hih setset mawk uh in, ei a zat ding hong nuampha mello hi. Voksa ngial bang bel khut mah tawh deihtak hum dingin tua ciang ne leng limdiak se hi. Amau gam lamah tuate zat theihloh mawk in 'gilvah' hi pong in, 'lim mahmah' cihna ding a limna teng kikantan kha hi. Ahi zongin 'ki khua ah zin ki nek ne' cih phawkloh lah phamawh mawk hi.\n4. Lengla do ciang amau gamah kitutpih, kihoho, ciamnuinui cih khawng om mello in, khua lam ah bel sun thapai zong hun kinei lel ahih cianga kigualnuam mahmah lel hi. Ei zong mi kiangah vak nuam hileng ut banga kivak theilo, mi zong ei kiangah hong vak pahpah ding uh kideih khollo, eimah beka hun zat nop hun cih khawng kithupisak ta himawk in, 'zin leh leng' pen hilhkholh, theihsak masak ahih kei leh kideih masa khollo hi. Khua lam banga annek lai tuak leh ;hong nekpih vuau; cih ding hipahpahlo ahih cianga kimawkvak mello hi. Cimvak, cimphawng cih bang kitamzat thei khollo hi. Tua bang ahih leh mi kiangah hilo in sumbuk khawng, niangtui zuakna khawng, tui bualna mun khawngah hun zat ding na hizaw mawk hi.\n5. Kizep dan zong khualam ah bel a taw kiphopsa zong kizangzang lel in, a liah ding teng a kidawk kei nak leh, gam lam ah bel tua bang kizang theilo hilo napi kizang utlo himawk hi. Amau gam ah amau tua bang a zatloh uh na sawtta a, ciamnuih bawlna, leh a tuam vilvel a zat utna ahih kei leh ngeina in na zang nawn mello uh hi. Puansilh ding zong a mel kituak ding na khinkhai mahmah citciat uh a, a kituaklo silh ding ut mello uh hi. Tua pen a min phuak siamse uh a Fashion ci se uh hi. Khua lam ah bel a san i neih leh asan silh, a kang i neih leh a kang silh, a vom i neih leh a vom silh hi mai a, ol mahmah hi. Bang hang i nuntakna hamsa sak ding i hiam? A kilawm, a kituak, a siangtho, a limci ding zonna, lunggulhna, deihna leh hanciamna hang hi.\nTampi om hi. Gen khin zo pak kei ni. Tua bang hun ciang bangcih ding?\nEtiquette leh Manners: Etiquette in 'bang puan silh ding' cih hong hilh a, manners in a silhlo na lawmte kiangah 'bangcih ding' cih hong hilh hi. Mopawi ah pyjamas silh in kihel lecin hong kilawm hetlo ding hi. Suit and tie hileh bel hong kilawm pah setsat hi. Kikhopna ah nasep puan tawh kuan biambuam lecin a kilawmloh mah bangin nasepna ah biakinn puan tawh kuan lecin kilawm tuanlo hi. A dan om cihna hi. A mun leh a hun om cihna hi.\nSen te zatdan ah annekkhop ciang a kham nunung penin ankuang a zuut ding ciang midang kiangah 'nang gai in' ciin pia masa ding hi kici hi. Midang pia masalo a amah bek in gaihsuak pah pen 'uisan' vai ci uh hi. Kawlte ngeina ah annek ding ciang kianga te suah masak ding pen ngeina hi. Tua zuilo a an bak pah pen 'uisan' vai hileuleu hi. America te dan ah zinpa in ann a kilui teng a gaih teitei ding hi. Ahang - ann kilui, ann kipia pen lim mahmah hi cih lahna ding hi. Tua te pen etiquette hi a, 'ngeina' ahih kei leh zuih teitei ding, zat teitei ding ahi hi. Inn lamah zong tua bang om mah veh aw, bang teng ahia? Ankuang ah upa pen in an a bak mateng kuamah in bakloh ding, ute tutphah pia ding, etc. Etiquette tampi khualam ah zong om hi.\nTua leh manner eleh?\nZuih teitei ding, ngeina, zatdan, code of conduct hilo in, ngaihsuttawm thusiamna tawh a kilawma gamtat ding ahi hi. Mikhat in na hong pia, 'lungdam' cih pen gen teitei ding cih omlo hi, ahi zongin cihloh pen thusiamloh vai, ngaihsun theihloh vai ahih manin 'manner neilo' cihna hi. Mawtaw sungah putek khat ding in nang tu kenkan cih kilawm lo a, na tutna awn lecin tua pen 'manner' hi. Thusiam taka nungta cihna hi. Nek ding hong kilui pen lim in lim kei taleh 'lim sa ing' na cih pen a luite lungdamna hi a, lim nasa kei phial zongin thusiamna hi in 'manner' ahi hi.\nEtiquette leh Manner zangsiam peuh leng khualam hi hen aw, gamlam hi hen aw, koi lai koi gam ah kihtak ding, nopmawh sak ding omlo hi. I theihloh a om leh theihsawm ding, i sinloh a om leh kisin ding hibek a, i theihsa i sinsa pen zatzat ding hilel hi. Tuate in mite mai leh eima nuntakna ah lungdamna, lungnopna hong pia hi. Sin nuam, theihsawmlo a 'ko cih dan hi kei' cih lungsim a om leh bel koi mun koi gam peuh ah maizum kituak thei a, maizum i theih kei leh zong mite in hong nuihsan thei ding hi. Theihloh pen haina hipahlo a, theih theihloh, zuihtheihloh, kisinnoploh cihte pen haina namkhat hithei hi. A haite pahtawina omlo a, a pilte kipakta in ki etteh hi.


url: =Dec. 1, 2018 | A Nu in Thatsawm ~ MUC\nDec. 1, 2018 | A Nu in Thatsawm\nAdmin 7:41:00 PM Articles, MISSION NEWS\nA Nu in Thatsawm\nDesi Natalia Ango, 21\nDesi Natalia in kum 18 a pha nungak khat hi-in a lawmte tawh kum khat sung Sulawesi tuikulh ah Pasian nasem dingin ki-ap uh hi. Desi in a nasep na ding mun khuapi sung hi leh ut hi. A lawmte tawh zum ah hong pai uh a, khua sung panin mawtaw tawh nai 3 sung bang a pai khit uhteh motor cycle tawh nai 5 sung bang mualtung kahto uh hi. Lampi naal ahih manin cycle tung pan Desi khia hi. Nai 5 sung cycle tawh a pai khit uhteh, cycle lampi om nawn lo ahih manin, khe tawh pai kul hi. Nai 8 sung bang a pai khit uhteh a nasepna ding mun uh mualtung khua khat va tung uh hi. Khe tawh pai nading mun a tun uhteh kumpite’ phalna kisam hi. Mualtung khua a tun uh ciangin khua sung mite nuam thei peuhmah ahih manun amau ngei-na bangin thupi takin na dawn uh hi. Ak – a khe kaangin a khe a zom, go-in em uh a, Zo huan uh hi. Tua khua mite aksa meh zelzel uh hi.\nKhat le khat pau kithei lo uh ahih manun kiho thei lo uh hi. Koi bangin Jesuh hong itna thu hilh ding cih pen ngaihsutpi hong suak hi. Desi in a lawm tawh ni 2 sung antan thunget nei uh hi.\nMeihol leh Nuunun\nHih khua ka tun zawh uh ni nih khit ciangin numei khat in huhna ngenin hong pai hi. Missionary nungak nihte in zong tua nu va zui uh a, inn ah a nu – Indo Reko in cina-in lum hi. Tua nupi in siluang natna nei hi. Lai Siangtho sunga Jesuh in tua bang numei damsak hi (Mk. 5: 25 – 34). Tua missionary nungakte in zatui nei lo uh ahih manun a cih nading uh thei pak lo uh hi. Ahi zongin bang nei uh hiam cihleh meihol nei uh hi. Tua meihol suzanin gawi vui uh a, tui tawh pawi-in thungen uh a, thunget khit ciangin neksak uh hi.\nDesi in a lawmdangte phone tawh hopih dingin mualdawn-ah pai to-in, a sangkahna uhah nurse tawh kiho uh hi. Tua cina bawldan ding kiho uh a, nuununtang suvui-in, nahtaang tawh pia dingin kivaivak uh hi. Desi in tua cina nu pia hi. Jesuh in damna hong pia ding hi, ci-in thungetsak hi.\nNi 30 sung tua bangin nahtaang le nuunun gawpin pia uh hi. Sa sianglo peuhmah ne lo dingin zong gen uh hi. Kha khat a cin khit ciangin tua siluang natna hong dam hi. Tua khua mite in lamdangsa mahmah uh hi. Desi in meihol pia-in thungetsak hi.\nNekkhialh Khak Ding Hilhkhol\nTua khua mite in Desi le lawmta tungah khua sung thu tuamtuamte gen uh hi. Inn khat om a, tua inn ah pai kei un. Na pai uh leh gu khawng hong pia kha thei ding hi, ci uh hi. Ahi zongin Desi le lawmta in tua thute kin lo uh hi. Ahi zongin nisim in tua inn ah hawh dingin ngaihsun uh hi.\nTua inn ah hong pai uh a, kum 30 kim a pha ding numei khat in kong na hon a, nek ding le dawn ding na pia pah hi. Desi in a lawm kiangah, “nang ne masa in” ci-in sawl hi. A lawm in zong nial in, “ nang ne masa in” ci-in nial hi. Desi in innteknu – Mama Wandi, kiangah “Ko Christian hi ung. Na khat peuhpeuh ka sep ka bawlna un thungen masa phot hi ung,” ci-in pulaak hi.\nThunget khit uh ciangin innteknu’piak dawn uh a, bang mah piang lo hi. Nisim in vahawh uh a, kaal nih khit ciangin “ Innteknu Mama Wandi in hih mite pen mi mawkmawk hi lo hi. Ka na piak sungah gu ka koih hi ven, bang mah ci lo uh hi. A ci uh na lo hi” ci-in pulaak hi. Tua thupiang in khua sung khempeuh hong zel a, mi tampi in Pasian thu hong thei uh hi.\nDesi in tu-in kum 21 cingkhin a, University Klabat ah Manglai sinin, Sulawesi tuikulhah missionary semin pai zel hi. A sangkah a man khit ciangin hih khua-ah Pasian nasem dingin khensat hi.\nJob 42: 2 “ Topa aw, vangliatna khempeuh na neihna, na hihnop khempeuh na hih theihna thu ka thei hi” cih bulphuh hi.